La a la ko i be tiɲɛn sira kan | Kɔrɔsili Sangaso kalan\nKɔrɔsili Sangaso—Kalan | Saan 2020, zuwekalo\nA KALAN KAAN NIN NA Aboua Acoli Adja Afrikaans Akha Albanais Allemand Altai Alur Amharique Amis Anglais Arabe Arménien Arménien (occidental) Assamais Aukan Aymara Azéri Azéri (cyrillique) Bachkir Baoulé Bas allemend Basque Bassa (cameroun) Batak (Karo) Batak Simalungun Batak Toba Bengali Biak Bichlamar Bicol Birman Boulou Bulgare Cakchiquel Cambodgien Capverdien Catalan Cebuano Changana du Mozambique Chavacano Chichewa Chiga Chin haka Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Cibemba Cinamwanga Cinyanja Coréen Creole de Maurice Creole seychelles Croate Créole de Guadeloupe Créole du bélize Créole haïtien Damara Dangme Danois Digor Douala Drehu Edo Efik Esan Espagnole Estonien Ewé Fante Fidjien Finnois Fon Français Ga Gallois Garifuna Georgien Gitonga Gokana Goun Grec Groelandais Guarani Gujarati Haoussa Havu Herero Hiligaynon Hindi Hiri Motu Hmong blanc Hongrois Hunsrik Hébreu Iban Ibanag Ibinda Idoma Igbo Igede Iloko Indonésien Islandais Isoko Italien Japonais Javanais Jula Kabye Kachin Kana Kannada Karen S’gaw Kazakh Kazakh (Arabe) Kekchi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisonge Kissi Kituba Kongo Konkani (romain) Krio Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Kyangonde Lahu Langue des Signes Américaine Langue des signes Guatémaltèque Langue des signes allemande Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes congolaise Langue des signes coréenne Langue des signes costaricienne Langue des signes croate Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes kényane Langue des signes malawite Langue des signes malgache Langue des signes mexicaine Langue des signes mozambicaine Langue des signes nicaraguayenne Langue des signes nigériane Langue des signes panameenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes salvadorienne Langue des signes slovaque Langue des signes sud-africaine Langue des signes suédoise Langue des signes taïwanaise Langue des signes tcheque Langue des signes thaï Langue des signes vénézuélienne Langue des signes zambienne Langue des signes zimbabweenne Langue des signes équatorienne Lao Lari Lenje Letton Lhukonzo Lingala Lituanien Lolo Lomwe Luganda Lunda Luo Luvale Macédonien Makhuwa-Meetto Makua Malagach Malay Malayalam Maltais Mam Mambwé-Lungu Manyawa Mapudungun Marathi Marshall Mashi Maya Mazatec de Huautla Mbunda Mingrélian Mixe Mixtèque (Guerrero) Mizo Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Navajo Ndau Ndonga Ndébélé Ndébélé(Zimbabwe) Ngabere Ngangela Nias Niue Norvégien Nsenga Nyaneka Nyungwe Nzema Néerlandais Népali Okpe Oromo Ossete Otetela Ourdou Ouzbek Ouzbek (romain) Ouïghour (arabe) Palau Pangasinan Papiamento (curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quiché Rarotongan Romain Romani (Macédoine) Romani (Macédoine, cyrillique) Romani (Sud de la Grèce) Romani de Serbie Ronga Runyankore Russe Rutooro Samoan Sangir Sango Saramaccan Sena Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sonde Songomeno Sranan tongo Suédois Swahili Swahili (Rép. dém. du Congo) Swati Taabwa Tagalog Tahitien Tajiki Talian Tandroy Tankarana Tarascan Tatar Tcheque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Valencien Venda Vezo Vietnamien Wallis Waray-Waray Wayuunaiki Wolaitsa Xhosa Yapois Yoruba Zande Zapotec (de l'isthme) Zoulou langue des signes chinois langue des signes colombienne ouïghour (écriture cyrillique) tamoul tchouvache\nBAROKUN KALANTA KAFO KƆNƆ 28\nLa a la ko i be tiɲɛn sira kan\n“E kɔni kalanna koo minw na, ani ka sɔn u ma, jija k’o minɛ ka ɲa.”—2 TIM. 3:14.\nDƆNKILI 56 Vis la vérité ! (Tiɲɛn sira tagama)\n1. N’an ko “tiɲɛn,” o kɔrɔ ko di?\n“I YE tiɲɛn lɔn cogo di?” “I lamɔna tiɲɛn sira kan wa?” “I be tiɲɛn sira kan kabi tuma juman?” N’a sɔrɔ u delila k’i ɲininga ten wala ele yɛrɛ ye mɔgɔ dɔw ɲininga o cogo la. N’an ko “tiɲɛn,” o kɔrɔ ko di do? Tuma caaman na, o ɲɛsinna an ka lannakow, an ka batoli kɛcogo ani an ka ɲɛnamaya kɛcogo lo ma. Mɔgɔ minw be “tiɲɛn sira kan,” olu be Bibulu ka kalanw lɔn ani u be ɲɛnamaya kɛ ka kɛɲɛ n’a ka sariyakolow ye. O koo b’u hɔɔrɔnya ka bɔ ngalon diimanw ka kalanw na ani u be ninsɔndiya sɔrɔ hali k’u to Sutana ka duniɲa nin kɔnɔ.—Zan 8:32.\n2. Ka kɛɲɛ ni Zan 13:34, 35 ye, mun lo be se ka diya mɔgɔ ye tiɲɛn sira kan a daminɛ na?\n2 A daminɛ na, mun lo diyara i ye tiɲɛn sira kan? N’a sɔrɔ Jehova sagokɛlaw ka tagamacogo ɲuman lo (1 Piyɛri 2:12). Wala n’a sɔrɔ u be mɔgɔw kanu cogo min na, o lo diyara i ye. Mɔgɔ caaman y’o kanuya kɔrɔsi u siɲɛ fɔlɔ ka na lajɛn na. O kanuya ye nɔɔba to u kan ka tɛmɛ min fɔra lajɛn na. O tɛ bari an na sabu Yezu y’a fɔ ko mɔgɔw tun bena a ka kalandenw lɔn u ka ɲɔgɔnkanuya lo fɛ (Zan 13:34, 35 kalan). Nka o kanuya dama tɛ bɔri kɛ. N’an b’a fɛ ka limaniya barikaman sɔrɔ, an ka ɲi ka koo wɛrɛw kɛ.\n3. Kanuya min be balimaw ni ɲɔgɔn cɛ, mun lo be se ka kɛ n’an ka limaniya basiginin lo o dɔrɔn lo kan?\n3 Kanuya min be balimaw ni ɲɔgɔn cɛ, an ka limaniya man ɲi ka basigi o dɔrɔn lo kan. Mun na do? Miiri k’a filɛ ko balima dɔ ye juruba dɔ kɛ, n’a sɔrɔ diinan mɔgɔkɔrɔ wala piyɔniye yɛrɛ lo. Wala, balima dɔ ye koo jugu dɔ kɛ i la. A be se ka kɛ fana ko balima dɔ kɛra kerecɛn murutinin ye ani a b’a fɔ ko an tɛ tiɲɛn sira kan. N’o koow ɲɔgɔn kɛra, yala o bena a to i be Jehova sago kɛli dabila wa? An be kalan min sɔrɔ o la: Jɛnɲɔgɔnya min b’an ni Jehova cɛ, a ka ɲi an k’an ka limaniya basigi o lo kan. N’an ka limaniya basiginin lo mɔgɔw ka kɛtaw kan, a barika tɛna bonya. Kanuya min be Jehova sagokɛlaw cɛ, o be se ka dɔ fara i ka limaniya barika kan. Nka, a kɔrɔtanin lo i ka bibulukalan kɛ koɲuman, ka Bibulu ka kalanw faamu ka ɲɛ ani ka sɛgɛsɛgɛri kɛ walisa ka la a la ko i ka lannakow ye tiɲɛn ye. I ka ɲi ka la a la sɔbɛ la ko Bibulu be min fɔ Jehova koo la, o ye tiɲɛn ye.—Ɔrɔm. 12:2.\n4. Ka kɛɲɛ ni Matiyo 13:3-6, 20, 21 ye, mun lo kɛra tuma min na dɔw ka limaniya kɔrɔbɔra?\n4 Yezu ko dɔw tun bena sɔn tiɲɛn ma “ni nisɔndiya ye.” Nka a ko u ka limaniya tun bena nagasi ni gwɛlɛya y’u sɔrɔ (Matiyo 13:3-6, 20, 21 kalan). N’a sɔrɔ u tun m’a faamu ko minw be tugu Yezu kɔ, olu bena gwɛlɛyaw sɔrɔ (Mat. 16:24). Wala u tun b’a miiri ko n’i kɛra kerecɛn ye, Ala b’i tanga gwɛlɛya sifa bɛɛ ma ani ko i be dugaw dama lo sɔrɔ. Nka, k’an to duniɲa nin kɔnɔ, an bena gwɛlɛyaw sɔrɔ. An ka koow be se ka yɛlɛma ani o be se ka dɔ bɔ an ka ninsɔndiya la wagati dɔ la.—Zab. 6:7; Waaj. 9:11.\n5. An balimaw fanba b’a yira cogo di k’u lanin b’a la sɔbɛ la k’u be tiɲɛn sira kan?\n5 An balimaw fanba b’a yira k’u lanin b’a la sɔbɛ la k’u be tiɲɛn sira kan. U b’o yira cogo di do? U ka limaniya tɛ nagasi hali ni balima dɔ ye koo jugu kɛ u la wala n’a ye koo bɛnbali dɔ kɛ (Zab. 119:165). Kɔrɔbɔliw kelen kelen bɛɛ la, dɔ lo be fara u ka limaniya barika kan, dɔ tɛ bɔ a la (Zaki 1:2-4). I be se k’o limaniya ɲɔgɔn sɔrɔ cogo di?\n“ALA LƆN KOSƆBƐ”\n6. Kerecɛn fɔlɔw ka limaniya tun basiginin be mun lo kan?\n6 Kerecɛn fɔlɔw y’u ka limaniya basigi u ka lɔnniya kan Ala ka Kuma koo la ani Yezu Krista ka kalanw kan. O koow bɛɛ lo ye “kibaru diman” ye “min ye tiɲɛ ye.” (Gal. 2:5). O tiɲɛn ye mun lo ye? O ye an ka lannakow bɛɛ lo ye. U dɔw ye Yezu ka kunmabɔ saraka n’a sukununi koo ye. Ciden Pol tun lanin b’a la k’o kalanw ye tiɲɛn ye. Mun na an b’o fɔ? Sabu a tun be tɛmɛ Ala ka Kuma fɛ k’a yira mɔgɔw la “ko wajibi tun lo, [Yezu] tun ka tɔɔrɔ, ka sa, ka kunun.” (Kɛw. 17:2, 3). Kerecɛn fɔlɔw sɔnna o kalanw ma ani u y’a ɲini hakili senu k’u dɛmɛ ka Ala ka Kuma faamu. U ye sɛgɛsɛgɛri kɛ walisa ka la a la k’o kalanw basiginin lo Ala ka Kuma kan (Kɛw. 17:11, 12; Eburuw 5:14). Kanuya min be Jehova sagokɛlaw cɛ, kerecɛn fɔlɔw ka limaniya tun basiginin tɛ o dɔrɔn lo kan. U tun tɛ Jehova bato dɔrɔn fana sabu u ninsɔn tun ka di ka jɛn n’u kerecɛnɲɔgɔnw ye. Nka, u ka limaniya tun sabatinin lo sabu u tun b’a ɲini ka “Ala lɔn kosɔbɛ.”—Kɔlɔs. 1:9, 10.\n7. N’an lanin lo Bibulu ka tiɲɛnkalanw na, o bena an nafa cogo di?\n7 Bibulu ka tiɲɛnkalanw tɛ yɛlɛma (Zab. 119:160). U tɛ yɛlɛma hali n’an kerecɛnɲɔgɔn dɔ y’an hakɛ ta, a ye jurumuba kɛ wala ni gwɛlɛyaw b’an kan. O la, an ka ɲi ka Bibulu ka kalanw lɔn koɲuman ani ka la a la k’u ye tiɲɛn ye. N’an lanin lo Bibulu ka tiɲɛnkalanw na kosɔbɛ, an sinsinnin bena to tiɲɛn sira kan gwɛlɛyaw wagati la. An be se ka la a la kosɔbɛ cogo di ko an be tiɲɛn sira kan?\nI YE KOO MINW KALAN, “SƆN U MA”\n8. Ka kɛɲɛ ni 2 Timote 3:14, 15 ye, mun lo y’a to Timote lara a la ko a be tiɲɛn sira kan?\n8 Timote tun lanin b’a la ko ale be tiɲɛn sira kan. Mun lo y’a to a lara o la? (2 Timote 3:14, 15 kalan). A bamuso n’a mamamuso lo y’a daminɛ k’a kalan “Ala ka kuma” na. Nka, a gwɛnin lo ko ale yɛrɛ fana ye wagati ta ani ka jijaliw kɛ walisa ka Ala ka Kuma sɛgɛsɛgɛ. O y’a to a sɔnna a ma ko min fɔra yen, o ye tiɲɛn ye. Kɔfɛ, Timote, a bamuso n’a mamamuso ye kerecɛnya lɔn. Siga t’a la, kanuya min tun be Yezu ka kalandenw cɛ, o ye Timote kabakoya. A tun b’a fɛ kosɔbɛ ka wagati kɛ n’a balimaw ye ani k’u dɛmɛ (Filip. 2:19, 20). Nka, a tun be ni kanuya min ye mɔgɔw koo la, a ka limaniya tun basiginin tɛ o lo kan. A tun basiginin lo Bibulu ka tiɲɛnkalanw lo kan, o minw y’a to a y’a magwɛrɛ Jehova la. Ele fana ka ɲi ka Bibulu sɛgɛsɛgɛ ani ka la a la ko a be min fɔ Jehova koo la, o ye tiɲɛn ye.\n9. I ka ɲi ka la tiɲɛnkalan jɔnjɔn saba jumanw lo la?\n9 A daminɛ na, i ka ɲi ka la tiɲɛnkalan jɔnjɔn saba ɲɔgɔn na. A fɔlɔ, i ka ɲi ka la a la ko Jehova Ala lo ye fɛɛn bɛɛ Danbaga ye (Ɛkiz. 3:14, 15; Eburuw 3:4; Yir. 4:11). A filanan, i ka ɲi ka la a la ko Bibulu ye Ala ka Kuma ye, a ye min lase adamadenw ma (2 Tim. 3:16, 17). A sabanan, i ka ɲi ka la a la ko Jehova be ni jɛnkulu dɔ ye Yezu be min ɲɛminɛna ani k’o jɛnkulu ye Jehova Seerew lo ye (Ezayi 43:10-12; Zan 14:6; Kɛw. 15:14). Walisa ka la o tiɲɛnkalan jɔnjɔnw na, waajibi tɛ i ka Bibulu kuturu bɛɛ lɔn i kunfɛ. I ka laɲinita ka ɲi ka kɛ min ye, o ye ka “koo bɛɛ sɛgɛsɛgɛ” walisa ka la a la sɔbɛ la ko i be tiɲɛn sira kan.—1 Tes. 5:21.\nI YƐRƐ LABƐN KA TƆƆW DƐMƐ U KA LA TIƝƐNKALANW NA\n10. N’an be Bibulu ka tiɲɛnkalanw lɔn, an ka ɲi ka se ka mun lo kɛ?\n10 An kumana tiɲɛnkalan jɔnjɔn saba koo la ka ɲɛsin Ala, Bibulu ani Ala ka jɛnkulu ma. N’i lara u la, i ka ɲi ka se ka tɛmɛ Bibulu fɛ ka tɔɔw dɛmɛ u k’u faamu. Mun na do? Komi an ye kerecɛnw ye, an ye tiɲɛnkalan minw faamu, an ka ɲi k’u fɔ mɔgɔw ye minw labɛnnin lo k’an lamɛn. * (1 Tim. 4:16). N’an be tɔɔw dɛmɛ u ka la Bibulu ka tiɲɛnkalanw na, o b’an yɛrɛ dɛmɛ ka la o kalanw na kosɔbɛ.\n11. Pol ye ɲɛyirali juman lo to an ye mɔgɔw kalancogo koo la ani an be se k’a ladegi cogo di?\n11 Ni ciden Pol tun be mɔgɔw kalanna, a tun b’a jija ka “Yezu ka koo don u dusu la. O kama, a tun be Musa ka sariya ani kiraw ka kitabuw kɔnɔnakumaw ɲafɔ u ye.” (Kɛw. 28:23). An be se ka Pol ladegi cogo di n’an be mɔgɔw kalanna tiɲɛnkalanw na? An man ɲi ka Bibulu kɔnɔnakow fɔ Bibulu kalandenw ye dɔrɔn. An ka ɲi k’u dɛmɛ fana u ka basigi Bibulu kan ka hakilijagabɔ kɛ walisa k’u magwɛrɛ Jehova la. An t’a fɛ u ka sɔn tiɲɛn ma sabu an koo ka di u ye. Nka, an b’a fɛ u ka sɔn a ma sabu u ye min kalan kanutigi Ala koo la, u lara o la.\nBangebagaw, aw k’aw deenw kalan “Ala ka koo dogoninw” na. O la, aw bena u dɛmɛ k’u ka limaniya barika bonya (Dakun 12-13nan lajɛ) *\n12-13. Bangebagaw be se k’u deenw dɛmɛ cogo di u ka to tiɲɛn sira kan?\n12 Bangebagaw, siga t’a la aw b’a fɛ aw deenw ka to tiɲɛn sira kan. N’a sɔrɔ aw b’a miiri ko n’u be ni teri ɲumanw ye kafo kɔnɔ, u bena ɲɛtaga kɛ Alako ta fan fɛ. Nka o dama tɛ bɔri kɛ walisa aw deenw ka la a la k’u be tiɲɛn sira kan. U yɛrɛ ka ɲi ka jɛnɲɔgɔnya ɲuman kɛ ni Ala ye ani ka la a la ko Bibulu ka kalanw ye tiɲɛn ye.\n13 Bangebagaw, walisa k’aw deenw dɛmɛ u ka tiɲɛn lɔn Ala koo la, aw yɛrɛ ka ɲi ka kɛ Bibulu kalanbaga ɲumanw ye. Aw ye min kalan, aw ka ɲi ka wagati ta ka miiri o kan. O la, aw bena se k’aw deenw dɛmɛ u fana k’o ɲɔgɔn kɛ. A ka ɲi aw k’aw deenw dɛmɛ u ka se baarakɛcogo la n’an ka sɛgɛsɛgɛrikɛ minanw ye. Aw k’o kɛ i ko aw be aw ka Bibulu kalandenw dɛmɛ cogo min na. O cogo la, aw bena se k’aw deenw dɛmɛ u ka Jehova kanu ani u ka la a la ko a be tɛmɛ “jɔncɛ kantigiman hakiliman” lo fɛ k’an dɛmɛ ka Bibulu faamu (Mat. 24:45-47, NW ). N’aw b’aw deenw kalanna, aw kana dan Bibulu ka kalan jɔnjɔnw dɔrɔn ma. Nka, ka kɛɲɛ n’u sanda n’u ka setigiya ye, aw k’u kalan “Ala ka koo dogoninw” na. O la, aw bena u dɛmɛ k’u ka limaniya barika bonya.—1 Kor. 2:10.\nBIBULU KA KIRAYA KUMAW SƐGƐSƐGƐ\n14. Mun na an ka ɲi ka Bibulu ka kiraya kumaw sɛgɛsɛgɛ? (Koorilen nin lajɛ fana: “ I be se ka kiraya kuma nunu ɲɛfɔ wa?”)\n14 Bibulu fanba ye kiraya kumaw ye minw b’an ka limaniya sabati Jehova koo la. Kiraya kuma jumanw lo y’i ka limaniya sabati? N’a sɔrɔ i bena a fɔ ko kiraya kuma minw ɲɛsinna “laban tuma” koo ma (2 Tim. 3:1-5; Mat. 24:3, 7). Kiraya kuma wɛrɛ jumanw lo dafara ani u be se k’i ka limaniya sabati? Ɲɛyirali fɛ, kiraya kuma minw be sɔrɔ Daniyɛli sapitiri 2nan ani sapitiri 11nan kɔnɔ, yala i be se k’a ɲɛfɔ u dafara ani u be dafara cogo min na wa? * N’i ka limaniya basiginin lo kosɔbɛ Bibulu kan, a tɛna nagasi. An ka balima dɔw ka ɲɛyirali lajɛ u ye minw tɔɔrɔ kosɔbɛ Alemaɲi, kɛlɛba filanan wagati la. Bibulu ka kiraya kuma minw ɲɛsinna laban tuma koo ma, u tun t’o faamu bɛrɛbɛrɛ. Nka, u tun lanin lo kosɔbɛ Ala ka Kuma na.\nI BE SE KA KIRAYA KUMA NUNU ƝƐFƆ WA?\nYirali 11:3, 7-12. “Seere fila” ye kiraya kɛ tile 1 260 kɔnɔ. U y’u faga ani o kɔ, u segira ka kunu.—w14-F 11/15 30.\nMatiyo 13:36-43. Bile ni binjugu.—w13-F 7/15 9-14.\n1 Tesalonikaw 5:3, NW. U bena a fɔ ko “hɛɛrɛ be yen, an latanganin lo!”—w19.10 8-9.\nEzekiyɛli 38:2, 10-20. ‘Gɔgi min be Magɔgi jamana na,’ ale ka kɛlɛ.—w19.09 11-12; rr-F 240.\nN’an be Bibulu n’a ka kiraya kumaw sɛgɛsɛgɛ, o be se k’an dɛmɛ ka lɔ kelen kan gwɛlɛyaw wagati la (Dakun 15-17nan lajɛ) *\n15-17. Bibulu sɛgɛsɛgɛri ye barika don balimaw na cogo di tuma min na Naziw tun b’u tɔɔrɔla?\n15 Tuma min na Naziw tun be kuntigiya la Alemaɲi, u y’an balima waa caaman don kaso la. Jehova Seerew koo tun ka gwo Hitler ni sɔrɔdasi kuntigi Heinrich Himmler ye. Balimamuso dɔ ko Himmler y’a fɔ balimamuso dɔw ye kaso la ko: “N’a sɔrɔ Jehova be kuntigiya kɛra sankolo la. Nka, anw lo be kuntigiya kɛra yan dugukolo kan! An bena a ye tigi min bena see sɔrɔ, anw wala aw!” Mun lo ye Jehova sagokɛlaw dɛmɛ u tora kantigiya la?\n16 O Bibulu Kalandenw tun b’a lɔn ko Ala ka Masaya y’a daminɛ ka mara kɛ saan 1914. O kama, kɔrɔbɔliba min tun b’u kan, o ma bari u la. U tun lanin b’a la ko adamadenw ka gofɛrɛnɛman si tɛ se ka Ala bali a k’a sago dafa. Hitler tun tɛ se ka tiɲɛn diinan tunu ka bɔ yen wala ka gofɛrɛnɛman dɔ sigi min fanga ka bon ni Ala ta ye. An balimaw tun lanin b’a la ko a mɛɛn o mɛɛn, Hitler ka kuntigiya tun bena ban.\n17 Balimaw tun lanin be min na, o tun ye tiɲɛnko lo ye. Dɔɔni o kɔ, Naziw ka gofɛrɛnɛman fanga nagasira. Heinrich Himmler bolila hali k’a sɔrɔ a tun y’a fɔ ko: “Anw lo be kuntigiya kɛra yan dugukolo kan.” A bolitɔ, a ye balimacɛ Lübke kunbɛn. Ale tun ye kasoden kɔrɔ ye ani Himmler y’a lɔn. Himmler dusu kasinin ye balimacɛ Lübke ɲininga ko: “Ayiwa Bibulu Kalanden, mun lo bena kɛ sisan?” Balimacɛ Lübke y’a ɲɛfɔ a ye ko Jehova Seerew tun lanin b’a la kabi a daminɛ na ko Naziw tun tɛna see sɔrɔ ani k’olu tun bena bɔ kaso la. Himmler tun ye kuma jugu caaman fɔ Jehova Seerew koo la. Nka sisan, kuma tun tɛ a daa. Dɔɔni o kɔ, a y’a yɛrɛ faga. An be kalan juman lo sɔrɔ o koo la? N’an be Bibulu n’a ka kiraya kumaw sɛgɛsɛgɛ, o be se k’an ka limaniya sabati Ala koo la. O be se k’an dɛmɛ fana ka lɔ kelen kan tɔɔrɔ wagati la.—2 Piyɛri 1:19-21.\n18. Ka kɛɲɛ ni Zan 6:67, 68 ye, mun na an mako be “lɔnniya ni hakilitigiya” sɔbɛ la i ko Pol y’a sɛbɛ cogo min na?\n18 An ka ɲi ka ɲɔgɔn kanu walisa k’a yira ko an ye kerecɛn sɔbɛw ye. Nka, an mako be “lɔnniya ni hakilitigiya” sɔbɛ la fana (Filip. 1:9). N’o tɛ, “kalanjugu sifa bɛɛ ni namara” ani minw be murutili kalanw kɛ, olu be se ka nɔɔ to an kan (Efɛz. 4:14). Saan kɛmɛkulu fɔlɔ la, Yezu ka kalanden caaman bɔra a kɔ. Nka, ciden Piyɛri y’a fɔ ko ale lanin b’a la ko “mɔgɔ be nii banbali sɔrɔ [Yezu] ka kuma barika la.” (Zan 6:67, 68 kalan). O wagati la, Piyɛri tun tɛ Yezu ka kumaw faamu bɛrɛbɛrɛ. Nka, a tora kantigiya la sabu a tun be tiɲɛn lɔn Yezu Krista koo la. Bibulu be min fɔ, ele fana be se ka la o la kosɔbɛ. O la, i ka limaniya sabatinin bena to kɔrɔbɔliw tuma na ani i bena tɔɔw dɛmɛ u ka kɛ ni limaniya barikaman ye.—2 Zan 1, 2.\nKanuya min be Jehova sagokɛlaw cɛ, mun na an ka limaniya man ɲi ka basigi o dɔrɔn kan?\nI be se ka la a la kosɔbɛ cogo di ko i be tiɲɛn sira kan?\nAn be se k’an ka Bibulu kalandenw dɛmɛ cogo di u ka tiɲɛnkalanw faamu?\nDƆNKILI 72 Annonçons la vérité du Royaume (An ka tiɲɛn weleweleda Ala ka Masaya koo la)\n^ dakun 5 Barokun nin bena an dɛmɛ k’a faamu ko tiɲɛnkalan minw be Bibulu kɔnɔ, u kɔrɔtanin lo kosɔbɛ. An bena a ye fana fɛɛn minw kama an be se ka la a la sɔbɛ la ko an ka lannakow ye tiɲɛn ye.\n^ dakun 10 Walisa k’a lɔn cogo min na i be se ka hakilijagabɔ kɛ ni mɔgɔw ye Bibulu ka kalan jɔnjɔnw koo la, barokun nunu lajɛ saan 2010-2015 ka Kɔrɔsili Sangaso kɔnɔ: “Conversation avec un Témoin de Jéhovah.” U dɔw ye: “Jésus est-il Dieu ?,” “Quand le Royaume de Dieu a-t-il commencé à régner ?” ani “Dieu punit-il les gens en enfer ?”\n^ dakun 14 N’i b’a fɛ ka dɔ lɔn o kiraya kumaw koo la, Kɔrɔsili Sangaso nunu lajɛ: saan 2012, zuwɛnkalo tile 15nan ta (faransɛkan na) ani saan 2020, mɛkalo ta.\n^ dakun 60 JAAW ƝƐFƆLI: Kiraya kuma minw ɲɛsinna tɔɔrɔba koo ma, bangebagaw b’u lajɛra n’u deenw ye gwa kɔnɔ batoli tuma na.\n^ dakun 62 JAAW ƝƐFƆLI: Koo minw bena kɛ tɔɔrɔba wagati la, o tɛna bari o denbayamɔgɔw la.\nA ci dɔ ma A ci dɔ ma La a la ko i be tiɲɛn sira kan\nw20 Zuwe ɲɛɛ 8-13\nAw kana aw yɛrɛ bonya k’a dama tɛmɛ\n“Waati min na ne barika dɛsɛra, o waati yɛrɛ la ne be fanga sɔrɔ”\nTo ka tagama tiɲɛn sira kan\nDƆ KA ƝƐNAMAYA N’ tun ka ɲi ka min kɛ, n’ y’o lo kɛ\nTexte Options de téléchargement des publications numériques KƆRƆSILI SANGASO—KALAN Saan 2020, zuwekalo\nA ci dɔ ma A ci dɔ ma KƆRƆSILI SANGASO—KALAN Saan 2020, zuwekalo\nSaan 2020, zuwekalo\nKƆRƆSILI SANGASO—KALAN Saan 2020, zuwekalo


Kor 2nan 13 AKKDC08 - Nin taama nin bena kɛ ne taako - Bible Search\nKor 2nan 12 Gal int\nKor 2nan 13\nPɔli ka ladili laban ni foli Korɛntikaw ma\n1- Nin taama nin bena kɛ ne taako sabanan ye aw fɛ. «Koo o koo minw be yen, u bena latigɛ, ka kɛɲɛ ni mɔgɔ fila, walima mɔgɔ saba ka seereya ye» i ko a fɔra Ala ka kuma na cogo min na. 2Mɔgɔ minw ye hakɛ kɛ fɔlɔfɔlɔ, ne be olu ni tɔɔ nunu lasɔmina, ne tun y'a fɔ olu ye ka kɔrɔ ne tɛmɛko filanan na aw fɛ, ne be tila k'a fɔ u ye tugu, hali ni ne t'aw cɛma yen. Ni ne sera aw fɛ tuma min na, ne tena makari mɔgɔ si la tugu, 3bari aw ko aw mako b'a la ka koo ye min b'a yira ko ne be kuma Krista le barika la. See be Krista ye aw cɛma. A b'a ka sebagaya le kɛra aw cɛma. 4Hali ni Krista sara lɔgɔ kan barikatanya la, a ɲanaman lo Ala ka sebagaya barika la bii. An fana, halibi, an ye barikatanw ye i n'a fɔ ale tun be cogo min na, nga Ala barika la k'an to n'ale ye, Ala b'an kɛ setigiw ye aw faan fɛ.\n5Aw k'aw yɛrɛ sɛgɛsɛgɛ k'a filɛ yala n'aw lanin be Yezu Krista la sɔbɛ la. Walima aw t'a lɔn ko Krista be n'aw ye wa? N'o tɛ, sigasigako nin b'aw le la. 6Ne lanin b'a la ko aw b'a lɔn ko sigasiga te an ka koo la. 7An be Ala daali ko aw kana kojugu si kɛ, an t'o kɛra janko k'a yira ko see b'an ye. An b'o kɛ janko an k'aw ye n'aw be koɲuman le kɛ, hali n'a be kɛ i n'a fɔ anw dɛsɛra. 8Bari an te se ka tiɲɛ bali, an b'a kɔ le. 9Ni an be dɛsɛ, aw be fanga sɔrɔ, o tuma na an be nisɔndiya. An be Ala daali ko aw ka se ka taga ɲa ka kɛ mɔgɔdafaninw ye. 10O le y'a to ne be to yɔrɔjan na, ka sɛbɛ ci aw ma, waasa ni ne sera aw fɛ, ne kana fariya aw ma ni kuntigiya ye Matigi ye min di ne ma. A y'o di waasa ne k'aw dɛmɛ ka taga ɲa, a m'o di ne ma k'aw mako sa.\n11Sisan n balimaw, aw ka to nisɔndiya la, ka jija ka kɛ mɔgɔdafaninw ye, ka ɲɔgɔn jaa gwɛlɛya, ka bɛn kosɔbɛ, ani ka to hɛrɛ la ɲɔgɔn fɛ. N'o kɛra, kanuyatigi Ala, min ye hɛrɛtigi ye, ale bena to n'aw ye. 12Aw ka ɲɔgɔn fo kosɔbɛ ni kɔnɔgwɛ ye. Ala ka mɔgɔ bɛɛ b'aw fora.\n13An Matigi Yezu Krista ka nɛɛma ni Ala ka kanuya, ani Nii Senuman ka jɛnɲɔgɔnya ka kɛ aw bɛɛ fɛ.


Eze 42 AKKDC08 - O kɔ, cɛɛ nin tagara ni ne ye kɛnɛma - Bible Search\nEze 41 Eze 43\nLuu kɔnɔ boon\n1O kɔ, cɛɛ nin tagara ni ne ye kɛnɛma luu kɔnɔ kɔgɔdugu ɲafan fɛ, boonw yɔrɔ la minw ɲasinnin be Alabatoso luu ni kɛnɛma kogo ma kɔgɔdugu ɲafan fɛ. 2Soo min daa sinnin tun be kɔgɔdugu ɲafan ma, o jaɲa tun ye mɛtɛrɛ bi duuru ye, a boɲa tun ye mɛtɛrɛ mugan ni duuru. 3Sangaso faan min sinnin tun be kɔnɔnalu ma, o ɲafɛyɔrɔ boɲa tun ye mɛtɛrɛ tan ye. A faan dɔ sinnin tun be kabakuru banbe ma kɛnɛma luu kɔnɔ. Sanfɛbon saba ɲafɛyɔrɔ nunu tun sinnin be ɲɔgɔn ma. 4Tɛmɛyɔrɔ tun be boon nunu ɲafɛ, kɔnɔnalu faan fɛ. A boɲa tun ye mɛtɛrɛ duuru ye, a jaɲa tun ye mɛtɛrɛ bi duuru ye. Boon nunu daaw tun sinnin be kɔgɔdugu ɲafan fɛ. 5Sanfɛbonw kɔnɔ tun ka dɔgɔ ni tɔw ye, bari sanfɛbon ɲafɛyɔrɔ tun ka bon ni duguma taw ni cɛmancɛ taw ye. 6U tun ye sangaso saba ye ɲɔgɔn sanfɛ, nga tutunanw tun t'u kɔnɔ i n'a fɔ luu taw. O la, sanfɛ boonw kɔnɔ tun ka dɔgɔ ni cɛmancɛ ani duguma boonw taw ye. 7Kogo tun be boonw ɲafɛ kɛnɛma luu faan fɛ, a jaɲa tun ye mɛtɛrɛ mugan ni duuru ye, 8bari boon minw tun be kɛnɛma luu faan fɛ, olu bɛɛ lajɛnnin jaɲa tun ye mɛtɛrɛ mugan ni duuru ye. Nga Alabatoso faan fɛ taw jaɲa tun ye mɛtɛrɛ bi duuru ye. 9Donda tun be duguma boonw na kɔrɔn ɲafan fɛ, kɛnɛma luu faan fɛ.\n10Donda nin tun be luu kogo daminɛ yɔrɔ la. Boon dɔw tun be kɔrɔn fɛ kogo gɛrɛfɛ k'u ɲaa sin furancɛ ma Alabatoso faan fɛ. 11Tɛmɛyɔrɔ tun be boon nunu ɲafɛ. U ni kɔgɔdugu ɲafan boonw tun ka kan jaɲa ni boɲa na. U bɔdaw n'u dondaw bɛɛ tun be cogo kelen na. U lɔcogo tun ye kelen ye. 12U dalakonw ni worodugu ɲafan taw tun ka kan. Donda dɔ sinnin tun be kɔrɔn fɛ kogo ma. Mɔgɔ tun be don n'o ye.\n13Ayiwa, cɛɛ y'a fɔ ne ye ko: «Kɔgɔdugu ɲafan ani worodugu ɲafan boon minw ɲaa sinnin be Alabatoso luu ma, olu ye yɔrɔ senumanw le ye. Sarakalasebaga minw be gwɛrɛ Masaba la, fɛɛn min saniyanin be kosɔbɛ, olu le be don u kɔnɔ k'o dumu. U bena fɛɛn saniyanin nunu bila o yɔrɔ la: suman sarakaw, ni hakɛ yafa sarakaw, ani fili yafa sarakaw, bari o yɔrɔ nin ye Ala ta ye. 14Ni sarakalasebagaw donna Ala ka yɔrɔ la, u man kan ka bɔ yen ka taga kɛnɛma luu kɔnɔ n'u ma u ka sarakalasefaniw bɔ k'u to o yɔrɔ la ka sɔrɔ ka taga, bari u ka faniw saniyanin lo. U ka kan ka fani wɛrɛw don yan ka sɔrɔ ka taga jama ka yɔrɔ la.»\nLuu laminikogo jaɲa\n15A ye Alabatoso kɔnɔ suma ka ban tuma min na, a bɔra ni ne ye kɔrɔn fɛ donda fɛ k'o yɔrɔ bɛɛ suma. 16A ye kɔrɔn ɲafan yɔrɔ suma ni sumanikɛkala ye. O tun ye mɛtɛrɛ kɛmɛ fila ni bi duuru ye. 17A ye kɔgɔdugu ɲafan yɔrɔ suma n'a ka kala ye. O tun ye mɛtɛrɛ kɛmɛ fila ni bi duuru ye. 18A ye worodugu ɲafan yɔrɔ suma n'a ka kala ye. O tun ye mɛtɛrɛ kɛmɛ fila ni bi duuru ye. 19A tagara tileben faan fɛ k'o yɔrɔ suma n'a ka kala ye. O tun ye mɛtɛrɛ kɛmɛ fila ni bi duuru ye. 20Kogo min tun kɛnin be ka Alabatoso lamini a faan naani na, a y'o suma o cogo kelen na. O tun ye mɛtɛrɛ kɛmɛ fila ni bi duuru ye a faan kelen kelen bɛɛ la. O kogo tun be Ala ka yɔrɔ ni yɔrɔ tɔw cɛ bɔ ɲɔgɔn na.


Nee 3 AKKDC08 - Sarakalasebagaw kuntigi Eliyasibu n'a - Bible Search\nNee 2 Nee 4\nZuwifuw be Zeruzalɛmu kogo lɔra\n1Sarakalasebagaw kuntigi Eliyasibu n'a tɔɲɔgɔn sarakalasebagaw wilila ka Sagaw ka donda lɔ. U y'o kalifa Masaba ma, o kɔ u ye koonw don. U ye kogo lɔ fɔɔ ka na se Sangaso yɔrɔ la min be wele ko Meya. U y'o kalifa Ala ma fana, ka tɛmɛ ka taga se fɔɔ Ananeyɛli sangaso yɔrɔ ma. 2Zerikokaw tun be lɔli kɛra Eliyasibu gɛrɛfɛ, Imuri dencɛ Zakuri tun be lɔli kɛra ka tugu Zerikokaw kɔ. 3Asena deenw ye Jigɛminɛyɔrɔ donda lɔ, k'a kuun biri, ka koonw don a la, k'a sɔgɔnanw don. 4Akɔsi deen Uriya dencɛ Meremɔti tun be kogo lalagara Asena deenw gɛrɛfɛ. Olu fana gɛrɛfɛ Mesezabeyɛli deen Berekiya dencɛ Mesulamu tun be baara kɛra. Baana dencɛ Sadɔki tun be baara kɛra olu fana gɛrɛfɛ. 5Tekowakaw tun be baara kɛra olu gɛrɛfɛ. Olu ɲafɛmɔgɔw tun banna ka kolo u kuntigiw ye, ka baara kɛ. 6Pazeya dencɛ Yoyada ni Bezodiya dencɛ Mesulamu, le ye Daa kɔrɔma lalaga k'a kuun biri ka koonw don ani ka sɔgɔnanw kɛ a la. 7Olu gɛrɛfɛ, Melatiya ka bɔ Gabaŋɔn, ni Yadɔn ka bɔ Meronɔti tun be baara kɛra, ani Gabaŋɔnkaw ni Misipakaw fana. U tun be baara kɛra baji kɔfɛ lasigiden tɔgɔ la. 8Sanufagalaw cɛma, Araya dencɛ Uziyɛli tun be lɔli kɛra olu gɛrɛfɛ. Wusulandilanbagaw cɛma, Ananiya tun be lɔli kɛra Uziyɛli gɛrɛfɛ fana. Zeruzalɛmu laminikogo ka bon yɔrɔ min na, u ye kogo lɔ ka taga se o yɔrɔ ma. 9Huri dencɛ Erefaya, min tun ye Zeruzalɛmu dugu tilancɛ kelen dugutigi ye, ale tun be lɔli kɛra Ananiya gɛrɛfɛ. 10Arumafi dencɛ Yedaya tun be lɔli kɛr'a yɛrɛ ka soo ɲafɛ olu gɛrɛfɛ. Olu fana gɛrɛfɛ Asabineya dencɛ Atusi tun be lɔli kɛra. 11Arimu dencɛ Malikiya ni Paati Mowabu dencɛ Asuba, ye kogo dɔ lalaga, ani Fɛnwusuyɔrɔ sangaso. 12Zeruzalɛmu dugu tilan kelen dugutigi Alowɛsi dencɛ Salumu n'a denmusow tun be lɔli kɛra olu gɛrɛfɛ. 13Anuni ni Zanowakaw ye kɔɔ faan fɛ daa lalaga ka koonw don k'a sɔgɔlanw don. O kɔ, u ye kogo lɔ fɔɔ ka tɛmɛ mɛtɛrɛ kɛmɛ duuru ma ka taga se daa ma min be ɲamabɔnyɔrɔ la. 14Erekabu dencɛ Malikiya min ye Bɛtikɛrɛmu mara ɲamɔgɔ ye, ale ye Ɲamabɔnyɔrɔ daa lalaga. A y'a lɔ ka koonw n'a sɔgɔlanw don. 15Koliwoze dencɛ Salumu min ye Misipa mara ɲamɔgɔ ye, ale ye daa lalaga min be jii bɔyɔrɔ faan fɛ. A y'a lɔ k'a kuun biri, ka koonw ni sɔgɔnanw don a la. O kɔ, kogo min be taga Silowe jii bɔyɔrɔ faan fɛ, masacɛ ka nankɔ gɛrɛfɛ, min be Dawuda ka ciin ɲafɛ a y'o lɔ.\n16Olu kɔfɛ, Bɛtisuri dugu tilan kelen dugutigi Azibuki dencɛ Neemi ye kogo lalaga fɔɔ ka taga se Dawuda ka kaburu ɲafɛ, u tun ye dalan lalaga yɔrɔ min na, ani ka taga se Cɛfariw ka soo ma. 17Levi kɔmɔgɔw n'u ɲamɔgɔ Bani dencɛ Ereyumu ye lɔli kɛ ka tugu olu la. Keyila dugu tilan kelen dugutigi Asabiya tun gunna ale kɔ ka to ka baara kɛ a ka mara ye. 18Enadadi dencɛ Binuwi min tun ye Keyila dugu tilan kelen nin dugutigi ye, ale tun gunna a badenw na n'u be lɔli kɛra. 19Kɛlɛkɛminanw be mara kulu min kan, kogo min be o gɛrɛfɛ, Yesuwa dencɛ Ezɛri, min ye Misipa mara ɲamɔgɔ ye, ale tun be kogo lalagara Binuwi gɛrɛfɛ, k'a ta o yɔrɔ la fɔɔ ka taga se kogo gɔngɔrɔyɔrɔ la. 20Zabayi dencɛ Baruki gunna Ezɛri kɔ, ale tun jijara o baara la k'a ta kogo gɔngɔrɔyɔrɔ la fɔɔ ka taga se sarakalasebagaw kuntigi Eliyasibu ka soo daa la. 21Akɔsi deen Uriya dencɛ Meremɔti tun be kogo yɔrɔ dɔ fana lalagara ale fana kɔfɛ, k'a ta Eliyasibu ka soo daa la fɔɔ ka ta'a bila a ka soo daan na. 22Zeruzalɛmu mara sarakalasebagaw tun be lɔli kɛra ale fana kɔfɛ. 23Olu fana kɔfɛ, Bɛnzamɛn ni Asubu tun be lɔli kɛra u yɛrɛ ka soo ɲafɛ. Ananiya deen Maaziya dencɛ Azariya tun be lɔli kɛra olu fana kɔfɛ a ka soo gɛrɛfɛ. 24Enadadi dencɛ Binuwi tun be kogo yɔrɔ dɔ lalagara ale kɔfɛ, k'a ta ale Azariya ka soo yɔrɔ la fɔɔ ka taga se kogo gɔngɔrɔyɔrɔ ma, kurubɔyɔrɔ la. 25Uzayi dencɛ Palali tun be lɔli kɛra kogo gɔngɔrɔyɔrɔ la, masacɛ ka soo sanbon ɲafɛ, kasobon gɛrɛfɛ. Parewɔsi dencɛ Pedaya tun gunna ale fana kɔ. 26Ala ka soo kɔnɔ baarakɛla minw tun siginin be Ofɛli tintin kan, olu ye lɔli kɛ fɔɔ ka taga se daa ma min tɔgɔ ko Jida, kɔrɔn ɲafan na, ani sanbon nin ɲafɛ. 27Olu gɛrɛfɛ, Tekowakaw ye kogo dɔ lalaga k'a lɔ k'a ta sanbon nin ɲafɛ ka taga se kogo ma min be Ofɛli tintin kan. 28Sarakalasebagaw tun be lɔli kɛra danna danna u yɛrɛ ka soo ɲafɛ Soow ka donda tɛmɛnin kɔ sanfɛ yɔrɔ la. 29Imɛri dencɛ Sadɔki tun be lɔli kɛra ka gun olu la a ka soo ɲafɛ. Sekaniya dencɛ Semaya, min tun ye kɔrɔn ɲafan fɛ daa kɔlɔsibaga ye, ale tun be lɔli kɛra Sadɔki kɔfɛ. 30Ale gɛrɛfɛ, Selemiya dencɛ Ananiya, ni Salafu deen wɔɔrɔnan Anuni, olu tun be kogo yɔrɔ dɔ lalagara fana. Berekiya dencɛ Mesulamu tun be lɔli kɛra olu kɔfɛ a ka soo ɲafɛ. 31Ale gɛrɛfɛ, sanufagala min tɔgɔ ko Malikiya, ale tun be lɔli kɛra fɔɔ ka taga se Ala ka soo kɔnɔ baarakɛlaw ni jagokɛlaw ka soow ɲafɛ, Mifikadi ka daa ɲafɛ, fɔɔ sangaso gɛrɛfɛ min be kogo gɔngɔrɔyɔrɔ la. 32Sanufagalaw ni jagokɛlaw, tun be lɔli kɛra sangaso nin ni Sagaw ka donda cɛ.\nJuguw b'a fɛ k'u ka baara lalɔ\n33Sanbala y'a mɛn tuma min na ko an be kogo nin lɔra, a dimina kosɔbɛ. O la, a tun be to ka zuwifuw lɔgɔbɔ, 34ka to k'a fɔ a tɔɲɔgɔnw ni Samari kɛlɛdenw ɲana ko: «Zuwifuw dɛsɛbagatɔ nunu be mun baara le kɛra? An ka kan k'o to u b'o kɛ wa? U bena se ka saraka bɔ wa? U bena se ka baara nin kɛ k'a ban tile kelen kɔnɔ wa? U bena segi ka kabakuru nunu bɔ buguri la k'u lala ɲɔgɔn kan wa? K'a sɔrɔ tasuma y'u jɛni.» 35Amonicɛ Tobiya tun b'a gɛrɛfɛ. Ale ko: «Aw y'o to u b'u ka baara kɛ sa. Ni kongowulu dɔ wilila ko a be yɛlɛ a kan, a kabakuru nunu bɛɛ bena yɛrɛkɛ!»\n36An ka Ala, mɛnni kɛ an fɛ bari u b'an lɔgɔbɔra. U ka nɛnili kɔsegi u yɛrɛ ma, k'a kɛ u be minɛ ka taga jɔnya la yɔrɔ wɛrɛ. 37I kana yafa u ma u ka kojugu kosɔn, kana ɲinɛ n'u ka hakɛ ye, bari mɔgɔ minw be baara kɛ, u ye olu dɔgɔya.\n38Jama ye baara nin ta n'u sɔbɛ ye ten. An sera ka kogo nin lɔ fɔɔ a wilila ka se a jaɲa tilancɛ ma.


Yezu ka ntalen cɛɛ nafolotigi ni Lazari koo la | Yezu ka ɲɛnamaya\nCɛɛ nafolotigi ani Lazari ka koow yɛlɛmana\nYEZU YE NTALEN MIN LA CƐƐ NAFOLOTIGI NI LAZARI KOO LA\nYezu ka kalandenw ka ɲi ka baara kɛ cogo min na ni bololafɛnw ye, a ye ladili ɲumanw di u ma o koo la. Nka, a ka kalandenw dɔrɔn lo t’a lamɛnna. Fariziɲɛw fana be yen ani u ka ɲi ka Yezu ka ladiliw ta sɔbɛ la. Mun na do? Sabu “nafolo koo ka di” u ye. Yezu be min fɔra, u y’o mɛn minkɛ, u y’a daminɛ ka ‘yɛlɛ a ma.’—Luka 15:2; 16:13, 14.\nNka, o koo ma siranya bila Yezu la. A y’a fɔ u ye ko: “Mɔgɔw ɲana, aw kɔni b’aw yɛrɛw kɛ mɔgɔtilenninw ye, nga min b’aw dusu la, Ala b’o lɔn, bari adamadenw be fɛɛn min jati fɛnba ye, o ye fɛɛn nafatan ye Ala ɲana.”—Luka 16:15.\nKabi wagatijan, mɔgɔw ye Fariziɲɛw jati mɔgɔbaw ye. Nka sisan kɔni, koow bena yɛlɛma pewu. Minw be ni lɔyɔrɔba ye nafolo, politiki ani diinan koo ta fan fɛ, u bena olu majigi. Nka, mɔgɔ gwansan minw b’a lɔn k’u ka ɲi k’u yɛrɛ mako wasa Alako ta fan fɛ, olu bena kɔrɔta. Yezu y’a yira ka gwɛ ko yɛlɛmaniba dɔ be sen kan.\nA ko: “Kabini fɔlɔfɔlɔ, u tun be mɔgɔw kalan ni Ala ka sariya, ni kiraw ka kuma ye fɔɔ ka na se Zan batizelikɛla ka waati ma. K’a ta o ma, Ala ka masaya kibaru diman be fɔra mɔgɔw ye. Bɛɛ be jijara fana ka don o masaya la. ‘Sankolo ni dugukolo ka wili ka bɔ u nɔɔ na, o ka nɔgɔ ni sariya kuma fɔnin dakuru ɲaa kelen cɛnni ye.’” (Luka 3:18; 16:16, 17). Yezu ka kumaw b’a yira cogo di ko yɛlɛmaniba dɔ be sen kan?\nYahutu diinan kuntigiw be waso k’u be tugura Musa ka sariya lo kɔ. I hakili to a la ko tuma min na Yezu ye fiyentɔcɛ dɔ kɛnɛya Zeruzalɛmu, Fariziɲɛw ye wasoya kɛ k’a fɔ ko: “Anw kɔni ye Musa ka kalandenw ye. An y’a lɔn ko Ala kumana Musa fɛ.” (Zan 9:13, 28, 29). Musa ka sariya sigikun dɔ tun ye ka mɔgɔ majigininw ɲɛsin Masiya ma, o min ye Yezu ye. Zan Batizelikɛla y’a fɔ ko Yezu lo ye Ala ka sagaden ye (Zan 1:29-34). Yahutu majigininw, sanko minw ye fantanw ye, olu ye “Ala ka Masaya” koo mɛn. O daminɛna ni Zan ka cidenya baara ye. Minw bɛɛ b’a fɛ ka kɛ Ala ka Masaya marakɔnɔmɔgɔw ye ani k’o Masaya dugaw sɔrɔ, o ye “kibaru diiman” ye olu fɛ tiɲɛn na.\nMusa ka sariya dafara sabu a ye mɔgɔw ɲɛsin Masiya ma. Ka fara o kan, o sariya labatoli be banna. Ɲɛyirali fɛ, Musa ka sariya tun be sira di furuɲɔgɔnw ma u k’u ka furu sa kuun caaman kama. Nka sisan Yezu b’a fɔ ko: “Mɔgɔ o mɔgɔ y’a muso furu sa ka dɔ wɛrɛ ta, o tigi be kakalaya kɛ. Ni mɔgɔ o mɔgɔ ye muso furusanin furu, o tigi be kakalaya kɛ fana.” (Luka 16:18). N’a sɔrɔ o kumaw ye Fariziɲɛw kɔnɔ gwan dɛ, olu minw b’a ɲini ka sariyaw sigi koo bɛɛ la!\nYɛlɛmani min be sen kan, Yezu ye ntalen dɔ la k’a yira a bonya sera hakɛ min na. A ye cɛɛ fila kofɔ minw ka koo cogoya barila ka yɛlɛma. Ntalen nin lajɛtɔ, a to i hakili la ko Fariziɲɛw fana tun b’o ntalen lamɛnna, olu minw be wari kanu ani mɔgɔw b’u jati mɔgɔbaw ye.\nYezu ko: “Nafolotigi dɔ tun be yen, a tun be dakamana fani don ka faamadumuni kɛ ka ɲanagwɛ loon o loon. Fantan dɔ fana tun be yen min tɔgɔ ko Lazari. A fari yɔrɔ bɛɛ tun ye joli ye. A tun be la nafolotigi ka soo daa la. Dumuni murumuru minw tun be ben nafolotigi fɛ, a tun b’a fɛ ka olu dumu, nga a tun t’o sɔrɔ. Ka fara o kan, wuluw tun be na k’a ka jolidaw nɛɛmu.”—Luka 16:19-21.\nKomi wari ka di Fariziɲɛw ye, siga t’a la, a man gwɛlɛ k’a lɔn mɔgɔ min lo y’o cɛɛ “nafolotigi” ye. Ka fara o kan, a tun ka di o diinan kuntigiw ye ka fani sɔngɔ gwɛlɛw ani dakabanan faniw don. U bololafɛnw y’a to u kɛra nafolotigiw ye. K’o niin bɔ a la, mɔgɔw b’a jati k’u ye nafolotigiw ye u ka lɔyɔrɔ kosɔn Alako ta fan fɛ. Cɛɛ nafolotigi ye dakabanan fani minw don, u ye diinan kuntigiw ka lɔyɔrɔba tagamasiɲɛ ye. A ka fani gwɛmanw b’a yira k’o diinan kuntigiw b’u yɛrɛ jati mɔgɔ tilenninw ye.—Daniyɛli 5:7.\nO diinan kuntigi kuncɛbaw be fantanw ani mɔgɔ tɔɔw jati cogo di? U b’o mɔgɔw mafiɲɛya. U b’u weele ko ‘am-ha’arèts, o kɔrɔ ko duguma mɔgɔw, minw tɛ sariya lɔn ani a daganin tɛ mɔgɔ k’u kalan sariya koo la (Zan 7:49). O mɔgɔw ka koo b’an hakili jigi fantancɛ Lazari koo la. “Dumuni murumuru minw tun be ben nafolotigi fɛ,” ale tun b’a fɛ k’olu dumu. Fariziɲɛw be mɔgɔ tɔɔw jati i n’a fɔ Lazari, min fari yɔrɔ bɛɛ tun ye joli ye. U b’o mɔgɔw mafiɲɛya, k’u jati i n’a fɔ mɔgɔ minw man kɛnɛ Alako ta fan fɛ.\nO tilenbaliyako be kɛra kabi wagatijan. Nka, mɔgɔ minw be i n’a fɔ cɛɛ nafolotigi ani minw be i n’a fɔ Lazari, Yezu b’a lɔn ko yɛlɛmaniba dɔ bena kɛ u ka koow cogoya la.\nYezu y’a ɲɛfɔ yɛlɛmaniba min kɛra. A ko: “Ayiwa o sɛgɛnbaatɔ sara, mɛlɛkɛw y’a ta k’a bila Ibrahima kɛrɛ fɛ. Nafolobatigi fana sara, a su donna. K’a tɔɔrɔlen to Hadɛsi kɔnɔ, a y’a ɲɛ kɔrɔta ka Ibrahima ye yɔrɔ jan, ka Lazarɛ fana ye o kɛrɛ fɛ.”—Luka 16:22, 23, ABM.\nYezu lamɛnbagaw b’a lɔn ko Ibrayima sara ani ko a suu donna kabi wagatijan. Bibulu b’a fɔ ka gwɛ ko minw be kaburu wala Shéol kɔnɔ (i n’a fɔ Ibrayima), olu tɛ se ka yeli kɛ wala ka kuma (Waajulikɛla 9:5, 10). O la do, Yahutu diinan kuntigiw ye Yezu ka kumaw faamu cogo di? N’a sɔrɔ Yezu tun b’a fɛ ka mun lo fɔ mɔgɔ tɔɔw ni diinan kuntigiw koo la?\nYezu y’a fɔ ko: “Kabini fɔlɔfɔlɔ, u tun be mɔgɔw kalan ni Ala ka sariya, ni kiraw ka kuma ye fɔɔ ka na se Zan batizelikɛla ka waati ma. K’a ta o ma, Ala ka masaya kibaru diman be fɔra mɔgɔw ye.” O b’a yira ko yɛlɛmaniba dɔ be sen kan. Tuma min na Zan ni Yezu y’u ka waajuli baara daminɛ, cɛɛ nafolotigi ni Lazari kɛra komi u sara. O kɔrɔ ko u kelen kelen tun be ni lɔyɔrɔ min ye Alako ta fan fɛ, o yɛlɛmana pewu.\nKabi wagatijan, mɔgɔ gwansanw wala fantanw tun tɛ dɛmɛ sɔrɔ Alako ta fan fɛ. Nka sisan kɔni, u be dɛmɛ sɔrɔla. U be sɔnna fana Ala ka Masaya kibaro diiman na. Zan Batizelikɛla lo y’a daminɛ k’o kibaro fɔ ani Yezu nana a nɔɔ ta. Fɔlɔ la, Alako “dumuni murumuru minw tun be ben” ka bɔ diinan kuntigiw fɛ, o le tun ye o fantanw ka dumuni ye. Nka sisan, tiɲɛn kalan minw be Ala ka Kuma kɔnɔ, u b’olu diyabɔra. Yezu ka kalan diimanw yɛrɛ lo ka di u ye. A kɛra i n’a fɔ o fantanw lo be ni lɔyɔrɔba ye sisan Jehova ɲɛɛ kɔrɔ.\nZan ye Masaya kibaro min weleweleda ani Yezu be waajuli kɛra min koo la jamana bɛɛ la, diinan kuntigi nafolotigiw banna o kibaro la (Matiyo 3:1, 2; 4:17). Tiɲɛn na, o kibaro b’u kɔnɔ gwan ani a b’u tɔɔrɔ. O b’a yira ko Ala bena kiti min tigɛ u kan, a bena gwan u kun i n’a fɔ tasuma (Matiyo 3:7-12). A tun bena kɛ lafiya ye u fɛ ni Yezu n’a ka kalandenw ye Ala ka kibaro waajuli dabila. Wari ka di o diinan kuntigi minw ye, olu be i n’a fɔ cɛɛ nafolotigi min kofɔra Yezu ka ntalen na. Ale ko: “Ne faa Ibrayima, makari ne la. A fɔ Lazari ye ko a ka taga bolokunnaden sun jii la ka na ne kaan ɲigi n’a ye, bari ne tɔɔrɔnin be kojugu tasuma nin kɔnɔ.”—Luka 16:24.\nNka, foyi tɛna kɛ. Diinan kuntigiw fanba tɛna u sɔɔn yɛlɛma. U banna ka mɛnni kɛ “Musa ni kiraw fɛ.” Olu ye min sɛbɛ, o tun ka ɲi k’u lasun ka la a la ko Ala ye mɔgɔ min sugandi k’a kɛ Masiya ani Masa ye, o ye Yezu lo ye (Luka 16:29, 31; Galatikaw 3:24). Fantan minw sɔnna Yezu ma ani u be ni Ala ka nɛɛma ye sisan, diinan kuntigiw m’a to fana o mɔgɔw k’u lasun ka sɔn Yezu ma. Yezu ka kalandenw fana tɛ se ka sɔn ka tiɲɛn yɛlɛma walisa k’o diinan kuntigiw wasa wala k’a to u be lafiya sɔrɔ. Yezu b’o koo tiɲɛntigiya ni “Faa Ibrayima” ka kumaw ye cɛɛ nafolotigi ma.\nA ko: “N deen, e yɛrɛ y’a lɔn ko k’i to diɲɛ na, i tun be ɲasuma na, ni Lazari be sigɛn na. Sisan, Lazari fana be ɲasuma na, e be sigɛn na. Hali n’o tɛ, dingɛbelebeleba be an ni aw cɛ. O la, ni mɔgɔ min b’a fɛ ka bɔ yan ka taga aw fɛ, a kana se, ani mɔgɔ fana kana se ka bɔ aw fɛ ka na yan.”—Luka 16:25, 26.\nO yɛlɛmaniba tilennin lo ani a bɛnnin lo yɛrɛ le! A b’a yira ko diinan kuntigi kuncɛbaw bɔnɛna u ka lɔyɔrɔba la. Nka fantanw kɔrɔtara sabu u sɔnna Yezu ka zuu ma. A laban, u dusu saalora ani u be balora Alako ta fan fɛ (Matiyo 11:28-30). Yanni kalo damanin cɛ, o yɛlɛmaniba bena yira ka gwɛ tuma min na u bena Layidu kɔrɔ bɔ yen ka Layidu kura sigi (Zeremi 31:31-33; Kɔlɔsikaw 2:14; Eburuw 8:7-13). Tuma min na Ala bena a ka hakili senu jigi mɔgɔw kan saan 33 Pantekɔte loon na, a bena gwɛ mɔgɔw ɲɛɛ na ko Yezu ka kalandenw lo be ni Ala ka nɛɛma ye, Yahutu diinan kuntigiw n’u jɛnɲɔgɔnw tɛ.\nFaranfasi juman lo be Yahutu diinan kuntigiw ni mɔgɔ tɔɔw ka koo cogoya cɛ?\nI ko Yezu y’a yira cogo min na, yɛlɛmani juman lo kɛra kabi Zan y’a ka cidenya baara daminɛ?\nYezu ka ntalen na, jɔn lo be i n’a fɔ cɛɛ nafolotigi ani jɔn lo be i n’a fɔ Lazari?\nYezu y’a yira cogo di ko yɛlɛmaniba dɔ be sen kan?\nZan ni Yezu ye waajuli kɛ ka kibaro diiman min fɔ, diinan kuntigiw y’o ta cogo di ani Yezu y’o ɲɛfɔ cogo di a ka ntalen na?\nDiinan kuntigiw tun b’a fɛ mun lo ka kɛ? Nka, mun na o koo tɛna kɛ?\nWooba min be diinan kuntigiw ni Yezu ka kalandenw cɛ, o woo tun bena bonya kosɔbɛ tuma juman?\nA ci dɔ ma A ci dɔ ma Cɛɛ nafolotigi ani Lazari ka koow yɛlɛmana\njy sap. 88 ɲɛɛ 206-209


Zak 7 AKKDC08 - Dariyusi ka masaya saan naaninan na, - Bible Search\nZak 6 Zak 8\n1Dariyusi ka masaya saan naaninan na, kalo kɔnɔntɔnnan tile naaninan loon, n'o ye *Kisilewu kalo ye, Masaba kumana Zakari fɛ. 2Betɛlikaw ye Sarɛsɛri, ni Eregɛmumelɛki, ani mɔgɔ dɔw ci Masaba, Setigi batoso kɔnɔ. Olu cira waasa ka na Masaba daali, 3ani ka sarakalasebagaw, ni kiraw ɲininga ko: «An ka kan ka kasi ani ka suun don saan kalo duurunan na wa, i n'a fɔ an delila ka to k'a kɛ saan caaman kɔnɔ cogo min na?»\n4O tuma na, Masaba, Setigi kumana ne fɛ ko: 5«A fɔ jamanadenw bɛɛ ye, ani sarakalasebagaw ye ko: ‹Aw tun ye suun don, ka kasi saan kalo duurunan n'a kalo wolonwulanan na, o saan bi wolonwulanan filɛ nin ye. Yala aw y'o kɛ janko ka ne dusu diya wa? 6Aw tun t'aw ka dumuni kɛ, ka minni kɛ aw ka dusudiya kama wa? 7Masaba tun ye kuma minw fɔ fɔlɔfɔlɔkiraw barika la, o y'a sɔrɔ Zeruzalɛmu n'a gɛrɛfɛduguw tun be hɛrɛ la, ni worodugu ɲafan ni kulujukɔrɔ mara sigibagaw ka ca, o le te nin ye wa?› »\n8Masaba kumana Zakari fɛ tugu ko: 9«Ne Masaba, Setigi tun b'a fɔra ko: ‹Aw ka kiti tigɛ k'a tilen, aw ka ɲumanya ni makari kɛ ɲɔgɔn ye. 10Aw kana firiyamusow ni falatɔw tɔɲɔ, walima lonanw, walima fantanw. Mɔgɔ si kana miiriyajugu ta i tɔɲɔgɔn kama.›\n11«Nga, u ma sɔn ka mɛnni kɛ, u y'u kuun gwɛlɛya ka ban ka mɛnni kɛ. 12Fɔlɔfɔlɔkiraw tun ye ne Masaba, Setigi ka sariya, ni ne ka kuma minw fɔ u ye Nii Senuman barika la, u y'u dusu gwɛlɛya i n'a fɔ diyaman janin lo cogo min na, u ma sɔn ka mɛnni kɛ. O la, ne Masaba, Setigi dimina u kɔrɔ kosɔbɛ.»\n13Masaba, Setigi ko: «Ne y'u wele, u ma sɔn ka na mɛnni kɛ ne fɛ. O la, olu fana nana ne wele, ne m'u lamɛn. 14Ne y'u yɛrɛkɛ siya tɔw bɛɛ cɛma u ma deli ka minw lɔn. Jamana halakira u kɔfɛ, fɔɔ mɔgɔ te bɔ yen, mɔgɔ te tɛmɛ yen. U ye dugukoloɲuman nin kɛ dugukolo kuntan ye.»


Eze 24 AKKDC08 - Saan kɔnɔntɔnnan kalo tannan tile - Bible Search\nEze 23 Eze 25\nZeruzalɛmu be i n'a fɔ nigɛdaga sonnin\n1Saan kɔnɔntɔnnan kalo tannan tile tannan loon, Masaba kumana ne fɛ ko: 2- «Adamaden, loon nin sɛbɛn, bari Babilɔni masacɛ y'a daminɛ ka Zeruzalɛmu kɛlɛ bii yɛrɛ.\n3«I ka talen la soo murutinin nin ye k'a fɔ u ye ko ne Matigi, Masaba ko:\n‹Daga sigi tasuma kan,\na sigi ka jii kɛ a kɔnɔ.\n4Sogo tigɛninw bila a kɔnɔ,\na yɔrɔɲumanw bɛɛ kɛ a kɔnɔ:\nwoto n'a ɲafɛsenw.\nA fa koloɲumanw na.\n5I ka begɛnw bɛɛ la ɲumanw sogo ta\nka lɔgɔ don daga nin jukɔrɔ.\nI k'a barabara kosɔbɛ fɔɔ k'a kolow mɔn.›\n6Ne Matigi, Masaba ko:\n‹Bɔnɛ be mɔgɔfagadugu ye,\nmin be i ko nigɛdaga sonnin\nmin te se ka saniya!\nSogo nunu bɛɛ bɔ a kɔnɔ kelen kelen,\nkana kala la u si koo la.\n7Bari a ye mɔgɔ minw faga, olu joli b'a kɔnɔ.\nA y'a bɔn farakolokolon kan,\na m'a bɔn duguma k'o datugu ni buguri ye.\n8Ne y'a joli to farakolokolon kan,\na tena datugu yɔrɔ min na,\njanko a ka to ka ne dusu gwan,\nne ka ne mɔnɛ bɔ o la.›\n9Ɔnhɔn, ne Matigi, Masaba ko:\n‹Bɔnɛ be mɔgɔfagadugu nin ye!\nNe yɛrɛ ben'a jɛnilɔgɔ ton k'a caya kosɔbɛ.\n10Lɔgɔ kɛ a la ka tasuma boɲa.\nSogo tobi k'a mɔn ka nanfɛnw kɛ a la\nk'a kolow jɛni.\n11O kɔ, i ka dagalakolon sigi takami kan,\na ka gwan ka wulen,\njanko a nɔgɔ ka bɔ a la,\nani soon min b'a la, o ka ban.›\n12«Koo bɛɛ kɛra ka dɛsɛ, a soon tena bɔ a la, hali tasuma na. 13Zeruzalɛmu, i ka kakalaya y'i nɔgɔ. Ne tun b'a fɛ k'i saniya, nga i ma sɔn. O la, i tena se ka saniya fɔɔ ni ne ye n dimi bɔ i la pewu tuma min na. 14Ne Masaba kumana, o bɛɛ bena kɛ. Ne bena o kɛ. Ne tena siga, ne tena makari, ne tena o dabila. Kiti bena tigɛ i kan ka kɛɲɛ n'i taamacogo n'i ka kɛwaliw ye. Ne Matigi, Masaba le ko ten.»\nEzekiyɛli ka muso sayako\n15Masaba kumana ne fɛ ko: 16«Adamaden, ne bena i diyanafɛn bɔsi i la yɔrɔnin kelen. Nga i kan'a suu kasi, i kana kule, i kana ɲaji bɔ. 17I k'i ka dusukasi muɲu, i kan'a suu kasi. I k'i ka fani meleke i kuun na, k'i ka sanbara don. Kana i ɲada datugu, kana sangadumuni kɛ.»g\n18Ne kumana jama fɛ sɔgɔmadafɛ, o loon kelen wuladafɛ, ne muso sara. O dugusagwɛ sɔgɔma, Masaba tun ye min fɔ ne ye, ne y'o kɛ. 19Jama ye ne ɲininga ko: «I be min kɛra, i t'o kɔrɔ fɔ an ye wa?» 20Ne y'u jaabi ko: «Masaba kumana ne fɛ ko 21ne k'a ka kuma nin lase Isirayɛlidenw ma ko ale Matigi, Masaba ben'a ka sigiyɔrɔ nɔgɔ, aw ka nisɔndiya sababu, min koo ka di aw ye. Aw jigi layɔrɔ lo. Aw ye aw dencɛw n'aw denmuso minw to Zeruzalɛmu, olu bena faga ni murujan ye. 22Ayiwa, aw ben'a kɛ i n'a fɔ ne y'a kɛ cogo min na. Aw tena aw ɲada datugu, aw tena sangadumuni kɛ. 23Aw bena aw ka fani melekenin to aw kuun na, ka sanbaraw to aw seen na. Aw tena suu kasi, aw tena kasi. Aw bena fasa aw ka kojuguw kosɔn, aw bena ŋunan aw balimaw kosɔn.\n24«Ezekiyɛli ye min kɛ, o bena kɛ taamasiɲɛ ye aw fɛ. Aw bena o ɲɔgɔn kɛ. N'o kɛra tuma min na, aw ben'a lɔn ko ne ye Matigi, Masaba le ye. 25Adamaden, ni ne y'u ka yɔrɔ barikaman, n'u ka nisɔndiya sababu, n'u ka nɔɔrɔ, n'u diyanafɛn bɔsi u la, o min koo b'u dusu la, ani k'u dencɛw n'u denmusow bɔsi u la loon min na, 26o loon na, mɔgɔ kisinin dɔ bena boli ka na kibaru nin fɔ i ye. 27O loon na, i daa bena foni, i bena kuma o tigi fɛ, i tena kɛ bobo ye tugu. O la, i ka koo bena kɛ taamasiɲɛ ye ne ka jama fɛ, u ben'a lɔn ko ne ye Masaba le ye.»


Dan 1 AKKDC08 - Zuda mara masacɛ Yoyakimu ka masaya - Bible Search\nDan int Dan 2\nDaniyɛli n'a tɔɲɔgɔnw ka koo\n1- Zuda mara masacɛ Yoyakimu ka masaya saan sabanan na, Babilɔni masacɛ Nabukodonozɔri nana Zeruzalɛmu dugu datugu. 2- Matigi ye Zuda mara masacɛ Yoyakimu don a bolo, ani Alabatoso kɔnɔ minan dɔw fana. A tagara n'u ye a ka jobon kɔnɔ Sineyari jamana na k'u bila a ka jobon kɔnɔ nafolobilayɔrɔ la. 3A y'a fɔ a ka baaradenw ɲamɔgɔ Asipenazi ye ko a ka mɔgɔ damani woloma Isirayɛlidenw cɛma ka bɔ masalu ani mɔgɔbaluw kɔnɔ ka na n'u ye. 4Ko u ka kɛ kanbelenw ye, fiɲɛ te minw na, u ka kɛ kanbelenɲumanɲumanw ye, minw ye hakilitigiw, ni kolɔnbagaw ye, n'u be koo faamu, u ka kɛ barikatigiw ye waasa ka to masacɛ ka luu kɔnɔ, u k'u kalan Babilɔnikaw ka kaan na, n'u ka sɛbɛncogo la. 5Masacɛ y'a fɔ ko ale ka dumuni, n'a ka minnifɛn dɔ le ka kan ka di u ma loon o loon, ani k'u kalan fɔɔ saan saba, n'o dafara, u bena sɔrɔ ka baara kɛ ale masacɛ ye. 6O mɔgɔ nunu cɛma, Zuda kɔmɔgɔw kanbelen dɔw tun be yen: Daniyɛli, ni Ananiya, ni Mikayɛli ani Azariya. 7Baaradenw ɲamɔgɔ ye tɔgɔkura la u kan. A ye Daniyɛli wele ko Bɛlitasari, ka Ananiya wele ko Sadiraki, ka Mikayɛli wele ko Mesaki, ka Azariya wele ko Abɛdenego.\n8Daniyɛli y'a ŋaniya ta ko ale ten'a yɛrɛ nɔgɔ ni masacɛ ka dumuni, n'a ka duvɛn ye. O la, a ye baaradenw ɲamɔgɔ daali ko a kana ale wajibiya a k'a yɛrɛ nɔgɔ n'o fɛɛn nunu ye. 9Ala ye Daniyɛli koo diya ɲamɔgɔ nin ye, a makaril'a la. 10O bɛɛ n'a ta, a y'a fɔ Daniyɛli ye ko: «Masacɛ an matigi min y'aw ka dumuniko latigɛ, ne be siran ale ɲa. N'a nan'a kɔlɔsi k'a ye ko aw fasanin lo ka tɛmɛ aw *filankuru tɔw kan, ne kuun le bena to a la.» 11Ɲamɔgɔ nin tun ye Daniyɛli, ni Ananiya, ni Mikayɛli ani Azariya ka koo don cɛɛ min bolo, Daniyɛli y'a fɔ ale ye ko: 12«Ne b'i daali, i ka to ka ɲugu ni jii gwansan d'an ma, k'an filɛ yanni tile tan. 13O kɔ, kanbelen minw be masacɛ ka dumuni dumu, i ka olu ɲada filɛ, k'anw ta filɛ. N'i ye fɛɛn min ye a la, min ka d'i ye, i k'o kɛ i ka jɔɔnw na.»\n14U ye koo min ɲini a fɛ, a sɔnna, a y'o kɛ k'a filɛ fɔɔ tile tan. 15O dafara tuma min na, u y'a kɔlɔsi k'a ye k'u ɲaa tun be manamana ka tɛmɛ kanbelen tɔ nunu kan. U boɲana ka tɛmɛ masacɛ ka dumuni ɲɔgɔn dumubaga nunu kan. 16Kabin'o tuma na, dumuni ani duvɛn min tun ka kan ka di u ma, u ka koo tun be cɛɛ min bolo, ale tun t'o dira u ma tugu, a tora ka ɲugu d'u ma o nɔɔ na. 17Ala ye sɛbɛ sifa bɛɛ lɔnniya di kanbelen mɔgɔ naani nunu ma, ni faamuli ani hakilitigiya. Daniyɛli tun be yelifɛn, ni siko bɛɛ kɔrɔ lɔn. 18Masacɛ Nabukodonozɔri ye loon min latigɛ waasa u ka na ni kanbelen nunu ye a fɛ, o loon nana se, baaradenw ɲamɔgɔ tagara n'u ye a fɛ. 19A ye baro kɛ n'u ye. Kanbelen nunu bɛɛ la, a ma Daniyɛli, ni Ananiya ni Mikayɛli ani Azariya ɲɔgɔn ye. O la, u donna masacɛ ka baara la. 20Masacɛ tun y'u ɲininga koo o koo la, lɔnniya, ni faamuli faan fɛ, a y'a ye k'u tɛmɛn'a ka jamana kɔnɔ jotigiw ni lagwɛlikɛlaw bɛɛ kan siɲɛ tan. 21Daniyɛli tora ten masacɛ ka luu kɔnɔ fɔɔ Sirusi sigira masaya la saan min na.


MAKABEW FƆLƆ 12 AKKDC08 - Tuma min na Zonatan y'a ye ko - Bible Search\nMAKABEW FƆLƆ 11 MAKABEW FƆLƆ 13\nMAKABEW FƆLƆ 12\nZonatan be bɛɛn lakuraya ni Ɔrɔmukaw ye\n1Tuma min na Zonatan y'a ye ko koo nunu diyara ale la, a ye mɔgɔ dɔw woloma k'u ci Ɔrɔmu, ka taga u ka teriya kɔrɔman lakuraya ni Ɔrɔmukaw ye. 2A ye bataki nin ɲɔgɔnw ci Siparita ni dugu wɛrɛw ma fana. 3O la, ciden nunu ye Ɔrɔmu sira minɛ ka taga u yɛrɛ yira jamana ɲamɔgɔw la k'a fɔ ko: «Aw ni zuwifuw tun ye bɛɛn min kɛ, sarakalasebagaw kuntigi Zonatan ni zuwifu tɔw y'an ci ka na o teriya ni bɛɛn nin lakuraya n'aw ye.» 4U tun bena jamana minw cɛtigɛ u segitɔ Zuda mara la, jamana ɲamɔgɔw ye batakiw d'u ma, u ka kan ka minw di o yɔrɔ kelen kelen bɛɛ kuntigiw ma janko olu k'u janto u la u ɲuman ka se soo.\n5Zonatan ye bataki min ci Siparitakaw ma, o filɛ nin ye:\n6«Sarakalasebagaw kuntigi Zonatan, ni jamana ɲamɔgɔw, ni sarakalasebagaw ani zuwifu tɔw b'u balima Siparitakaw fo. 7A mɛnna, aw ka masacɛ Areyɔsi ye bataki ci an ka sarakalasebagaw kuntigi Oniyasi ma, ko: ‹Aw k'aw yɛrɛ jati an balimaw ye, i n'a fɔ o sɛbɛ nin b'a yira cogo min na. 8Oniyasi y'aw ka ciden nin minɛ ka ɲa. Bɛɛn ni teriya koo tun fɔra sɛbɛ min kɔnɔ, a y'o minɛ. 9An fɛ, Ala ka kitabu minw b'an bolo, olu b'an jigi tugu, hali n'o bɛɛn ɲɔgɔn ma kɛ aw ni anw cɛ. 10O bɛɛ n'a ta, an ye cira nin sama janko ka bɛɛn ni teriya lakuraya. An t'a fɛ ka kɛ lonanw ye aw fɛ, bari saan caaman tɛmɛna kabini aw y'aw ka ciden ci an fɛ. 11An be to ka miiri aw la waati bɛɛ, tuma min na an be saraka bɔ, walima ka Ala dali, ɲanagwɛlonbaw la, ni ɲanagwɛlon wɛrɛw la, i n'a fɔ a bɛnnin lo balimaw ka miiri ɲɔgɔn la cogo min na. 12An nisɔndiyanin lo bari aw ye tɔgɔba sɔrɔ. 13Anw fɛ kɔni, gwɛlɛya y'an sɔrɔ, kɛlɛ sera an ma, masacɛ minw b'an lamini na, olu y'an kɛlɛ. 14An tun t'a fɛ k'aw sigɛn kɛlɛ nunu la, walima k'an jɛnɲɔgɔnw n'an teri wɛrɛw sigɛn. 15An ka dɛmɛ be bɔ Sankolotigi le fɛ, ale y'an kisi ka bɔ an juguw bolo, k'u maloya.\n16«Ayiwa, sisan an ye Antiyokusi deen Numeniyusi ni Zasɔn deen Antipatɛri woloma k'u ci Ɔrɔmukaw fɛ janko k'an ka teriya n'an ka bɛɛn kɔrɔman lakuraya n'u ye. 17An y'a fɔ u ye ko u ka taga aw fɛ k'aw fo, ani k'an ka bataki di aw ma, an y'a fɔ min kɔnɔ ko an b'a fɛ ka bɛɛn ni balimaya lakuraya. 18An b'a ɲini aw fɛ, aw ka jaabi d'an ma o la.›\n19«Bataki min tun cira Oniyasi ma, o filɛ nin ye: 20‹Ne Areyɔsi, Siparitakaw ka masacɛ be sarakalasebagaw kuntigi Oniyasi fo. 21An y'a ye sɛbɛ dɔ kɔnɔ, min be Siparitakaw ni zuwifuw koo fɔ, k'u ye balimaw ye, k'u bɛɛ bɔra Ibrayima la. 22An b'o lɔn sisan minkɛ, n'aw be sɛbɛ ci an ma k'aw ka kibaruya di an ma, o bena diya an ye. 23An ka jaabi filɛ nin ye: An ka begɛnw n'an bololafɛnw ye aw ta ye, aw taw ye an ta ye fana. O la, an y'a fɔ an ka cidenw ye k'u k'o lase aw ma.› »\nDemetiriyusi ka kɛlɛdenw be boli Zonatan ɲa\n24Zonatan y'a mɛn ko Demetiriyusi ka kɛlɛkuntigiw segira ka na a kɛlɛ ni kɛlɛden minw ye, k'u ka ca ni fɔlɔtaw ye. 25O yɔrɔnin kelen, a bɔra Zeruzalɛmu ka taga u kunbɛn Amati mara la, bari a tun t'a fɛ u ka don a ka jamana kɔnɔ cogo si la. 26A ye yɔrɔkɔlɔsibagaw ci u ka sigiyɔrɔ la. U kɔsegira ka n'a fɔ a ye ko u juguw b'u yɛrɛ labɛnna ka na bari u la sufɛ. 27Tile bentuma na, Zonatan y'a fɔ a ka mɔgɔw ye ko u ka to ɲana, k'u ka kɛlɛkɛminanw to u bolo kɔrɔ, u labɛnnin ka to kɛlɛ kama o suu bɛɛ la. A ye mɔgɔ dɔw bila k'u ka sigiyɔrɔ lamini fana, u ka to ka kɔlɔsili kɛ. 28U juguw y'a mɛn tuma min na ko Zonatan nunu labɛnnin lo ka kɛlɛ kɛ, u siranna, u jaa tigɛnin ye tasumaw mana u ka sigiyɔrɔ la, ka sɔrɔ ka boli.p 29Zonatan nunu tun m'a kɔlɔsi k'u wilila ka bɔ yen fɔɔ o dugusagwɛ, bari u tun be tasuma mananinw yera. 30Zonatan wilila ka tugu u kɔ k'u gwɛn nga a m'u sɔrɔ, bari u tun ye Eletɛri baa tigɛ ka ban.\n31O kɔ, Zonatan yɛlɛmana ka taga arabu dɔw kama, u be minw wele ko zabadeɲɛw. A sera u kɔrɔ k'u bololafɛnw bɔsi. 32O kɔ tugu, a n'a ka kɛlɛdenw wilila ka bɔ yen ka taga Damasi k'o mara bɛɛ yaala. 33Simɔn fana ye taama daminɛ ka taga fɔɔ Asikalɔn n'a lamini dugu barikamanw na. A ye Zope sira minɛ ka ta'a ka mɔgɔ dɔw to dugu nin kɔnɔ. 34A tun y'a mɛn ko Zopekaw b'a fɛ ka dugu barikaman nin don Demetiriyusi ka mɔgɔw bolo. A ye kɛlɛden dɔw to yen janko u k'a kɔlɔsi.\nZonatan be barika don Zeruzalɛmu la\n35Zonatan kɔsegira Zeruzalɛmu tuma min na, a ye jama cɛkɔrɔbaw lajɛn. U y'a latigɛ ɲɔgɔn fɛ k'u bena dugu barikaman dɔw lɔ Zude mara la, 36ka dɔ fara Zeruzalɛmu laminikogo jaɲa kan, ani ka kogojan lɔ ka dugu n'a yɔrɔ barikaman danbɔ ɲɔgɔn na, janko a ka to danna, Demetiriyusi ka mɔgɔw kana se ka foyi san, walima ka fɛɛn feere yen. 37Zeruzalɛmukaw y'a daminɛ ɲɔgɔn fɛ ka dugu lɔ kura ye. Dugu laminikogo tun benna yɔrɔ dɔ la, kɔɔ faan fɛ, dugu kɔrɔn fɛ. Ciin min be wele ko Kafenata, u y'o lalaga fana. 38Simɔn ye Adida dugu lɔ kura ye kulujukɔrɔ mara la. A ye barika don a la, ka koonw don a dondaw la, ka sɔgɔnanw kɛ u la.\nZonatan be ben Tirifɔn bolo\n39Tirifɔn tun b'a fɛ ka Antiyokusi kɛlɛ janko ka sigi Siriba jamana kunna ka kɛ a masa ye. 40Nga a tun be siran ko a ye koo min latigɛ, ko Zonatan ben'a kɛlɛ k'a bali k'o kɛ. O la, a tun be cogo ɲinina k'a minɛ k'a faga. A ye sira minɛ ka taga Bɛtiseyan. 41Zonatan tagar'a kunbɛnyɔrɔ ni kɛlɛdenŋana mɔgɔ waa bi naani (40 000) ye a tagara se Bɛtiseyan fana. 42Tirifɔn y'a ye ko a nana ni kɛlɛden caaman ye tuma min na, a ma sɔn ka se a ma. 43A y'a kunbɛn ni boɲa ye, k'a yira a teriw bɛɛ la, ka boɲafɛnw d'a ma. A y'a ɲini a teriw n'a ka kɛlɛdenw bɛɛ fɛ ko u ka mɛnni kɛ Zonatan fɛ i n'a fɔ u be mɛnni kɛ ale fɛ cogo min na. 44O kɔ, a ye Zonatan ɲininga ko: «Mun na i ye mɔgɔ nunu bɛɛ sigɛn, k'a sɔrɔ an yɛrɛ te kɛlɛ la? 45E k'i ka kɛlɛden nunu bila ka taga soo. I ka mɔgɔ damani woloma k'i bila sira, ka na an be taga Potolemayisi. Ne bena dugu nin don i bolo, ni dugu barikaman tɔɔ nunu, ani kɛlɛdenw ni faama minw be yen halibi. O kɔ, ne bena kɔsegi, bari o le ye ne nakun ye yan.»\n46Zonatan lara Tirifɔn la. Tirifɔn ye min fɔ, a y'o kɛ. A y'a ka kɛlɛdenw bila ka taga. U ye Zuda mara sira ta k'u be kɔsegi. 47A tora ni mɔgɔ waa saba (3 000) ye. O kɔ, a ye olu mɔgɔ waa fila (2 000) to Galile mara la, mɔgɔ waa kelen (1 000) minw tora, u y'a bila sira. 48Zonatan donna Potolemayisi dɔrɔn, dugumɔgɔw ye dugu dondaw tugu. U ye Zonatan minɛ, mɔgɔ minw bɛɛ tun donna n'a ye, u ye olu faga. 49Tirifɔn ye kɛlɛden sennatigiw ni sotigi dɔw ci Galile mara la ni kɛnɛbayɔrɔ la, ko u ka Zonatan ka kɛlɛdenw bɛɛ faga. 50Olu y'a faamu ko Zonatan tun minɛna, ko ale n'a tɔɲɔgɔnw fagara. U ye ɲɔgɔn jaa gwɛlɛya, ka to ka taga ɲa, u labɛnnin kɛlɛ kama. 51U kɔgwɛnbagaw y'a ye tuma min na k'u be sɔn ka kɛlɛ kɛ fɔɔ ka sa, o la, u kɔsegira. 52Zuwifuw ka kɛlɛdenw bɛɛ segira Zude mara la hɛrɛ la. U ye Zonatan n'a tɔɲɔgɔnw suu kasi, siranya y'u minɛ kosɔbɛ. Isirayɛlidenw bɛɛ tun ye sanga kɛ kosɔbɛ. 53U lamini siyaw bɛɛ tun be cogo ɲinina k'u halaki. U tun b'a fɔra ko: «Ɲamɔgɔ t'u fɛ tugu, dɛmɛbaga t'u fɛ tugu. An k'u kɛlɛ sisan k'u faga, janko mɔgɔ si kana miiri u la tugu.»


Sam 2nan 4 AKKDC08 - Sayuli dencɛ Isibosɛti y'a mɛn - Bible Search\nSam 2nan 3 Sam 2nan 5\nSam 2nan 4\nBaana ni Erekabu be Isibosɛti faga\n1Sayuli dencɛ Isibosɛti y'a mɛn tuma min na ko Abinɛri sara Eburɔn, a fari fagara, Isirayɛliden tɔw bɛɛ hakili ɲagamina.\n2O y'a sɔrɔ kuntigi fila dɔw tun be Sayuli dencɛ Isibosɛti ka bila la. Kelen tɔgɔ tun ko Baana, tɔ kelen tɔgɔ ko Erekabu. Olu tun ye Irimɔn deenw ye ka bɔ Beerɔti, Bɛnzamɛn kɔmɔgɔw la. Berɔti be jati Bɛnzamɛn ka mara dɔ ye. 3Berɔtikaw tun bolila ka taga sigi Gitayimu. Halibi u siginin be o yɔrɔ la yen. 4- Dencɛ dɔ tun be Sayuli dencɛ Zonatan fɛ, muruku tun lo, a tɔgɔ tun ko Mefibosɛti. A sii tun ye saan duuru ye waati min na, mɔgɔ dɔ bɔra Zizireyɛli ka na Sayuli ni Zonatan ka sayako fɔ. A marabaga y'a ta ka boli n'a ye. A tun be teliyara minkɛ, deen nin bɔr'a bolo ka ben, o la, a kɛra muruku ye.\n5Berɔtika Irimɔn deen Erekabu n'a dɔgɔcɛ Baana wilila ka taga Isibosɛti ka soo kɔnɔ, u sera tilegwanfɛ k'a sɔrɔ a lanin be n'a b'a ka tilefɛ lafiɲɛ kɛra. 6U donna sokɔnɔnya na ni suman b'u bolo. U ye Isibosɛti kɔnɔbara sɔgɔ, o kɔ, balima fila nunu bɔra ka boli.\n7U tun donna soo kɔnɔ, k'a sɔrɔ a lanin be dilan kan a ka layɔrɔ la n'a be lafiɲɛna. U y'a faga k'a kungolo tigɛ ka taga n'a ye. U taamana Zurudɛn baji kɛnɛ na suu bɛɛ. 8U tagara ni Isibosɛti kungolo ye k'a di Dawuda ma Eburɔn, k'a fɔ a ye ko a jugu Sayuli dencɛ Isibosɛti kungolo filɛ, ko Sayuli min tun b'a fɛ k'a faga. Ko Masaba ye masacɛ, olu matigi mɔnɛ bɔ bii Sayuli n'a ka soo la.\n9Dawuda y'a fɔ Berɔtika Irimɔn dencɛ Erekabu n'a dɔgɔcɛ Baana ye ko: «Masaba min ye ne bɔsi halakili sifa bɛɛ la, ale kosɔn, 10- Sayuli sara tuma min na, mɔgɔ min nan'a ka sayako fɔ ne ye, o tigi tun b'a miiri ko kibaru diman lo n'a b'a fɔra ne ye, ne ko u k'o tigi nin faga Sikilagi k'o kɛ a ka cira fɔko sara ye. 11Sankofɛrɛ mɔgɔjugu minw tagara mɔgɔ jalakibali faga a ka soo kɔnɔ k'a lanin to a ka dilan kan, ne man kan ka mɔgɔ jalakibali nin fagako kunko la aw kan wa? Aw bena tunu le ka bɔ dugukolo kan!» 12Dawuda y'a fɔ a ka kɛlɛden dɔw ye ko u ka mɔgɔ nunu faga. U ye mɔgɔ nunu faga, k'u bolo n'u seenw tigɛ, k'u ta k'u dulon dalan daa la Eburɔn. O kɔ, u ye Isibosɛti kungolo ta k'a sutara Abinɛri ka kaburu kɔnɔ Eburɔn.


Mas 2nan 12 AKKDC08 - Zowasi saan wolonwulanan na, a - Bible Search\nMas 2nan 11 Mas 2nan 13\nMas 2nan 12\nZuda mara masacɛ Zowasi ka koo\n(Lok 2nan 24.1-3)\n1Zowasi saan wolonwulanan na, a kɛra masacɛ ye. 2O kɛra Zewu ka masaya saan wolonwulanan ye. A ye saan bi naani kɛ masaya la Zeruzalɛmu. A bamuso tɔgɔ tun ko Sibiya ka bɔ Bɛriseba. 3Zowasi ye koɲuman kɛ Masaba ɲakɔrɔ a sii bɛɛ la, bari sarakalasebaga Yoyada tun y'a ladi ka ɲa. 4O n'a ta bɛɛ, sɔnnikɛyɔrɔw tun ma tunu. Jama tun be to ka sɔnni kɛ ani ka wusulan jɛni o yɔrɔ nunu na halibi.\nZowasi be Alabatosoba lalaga\n(Lok 2nan 24.4-14)\n5- Zowasi y'a fɔ sarakalasebagaw ye ko: «Wari min bɛɛ dira Masaba ma n'u nana n'a ye a ka soo kɔnɔ, bolomafara, u be min di, ani mɔgɔw be minw di ni diyanako ye Masaba ka soo kɔnɔ, 6aw ka to k'u minɛ aw yɛrɛ ma, aw lɔnbagaw fɛ. Nga aw ka banba ka Masaba ka soo yɔrɔcɛnninw lalaga n'a ye.»\n7Nga fɔɔ ka taga se masacɛ Zowasi ka masaya saan mugan ni sabanan ma, sarakalasebagaw tun ma Masaba ka soo yɔrɔcɛnninw lalaga. 8O la, masacɛ Zowasi ye sarakalasebaga Yoyada wele, ani sarakalasebaga tɔw, k'a fɔ u ye ko: «Mun na aw te soo nin yɔrɔcɛnninw lalaga? Kabini sisan aw tena to ka wari minɛ aw lɔnbagaw fɛ tugu. Bari, aw ka kan k'a di u ka Masaba ka soo lalaga n'a ye.» 9Sarakalasebagaw sɔnna k'u tena wari minɛ jama fɛ tugu, ani ko Masaba ka soo yɔrɔcɛnninw lalagako te u bolo tugu. 10O la, sarakalasebaga Yoyada ye kɛsu dɔ ta ka woo sɔgɔ a datugulan na, ka ta'a bila sarakabɔyɔrɔ gɛrɛfɛ, mɔgɔ dontɔ Masaba ka soo kɔnɔ, kinibolo faan na. Sarakalasebaga minw tun be soo daa kɔlɔsila, mɔgɔw tun be to ka na ni wari min ye Masaba ka soo kɔnɔ, u tun be to k'o don kɛsu nin kɔnɔ. 11N'u y'a ye ko wari buguyara kɛsu kɔnɔ tuma min na, masacɛ ka sɛbɛnnikɛla ni sarakalasebagaw kuntigi be taga ta ka ta'a jati. 12O kɔ, olu b'a di baarakuntigiw ma, Masaba ka soo lalagako tun be minw bolo. Mɔgɔ minw tun be Masaba ka soo baara la, baarakuntigi nunu tun be to k'o wari nin kɛ k'olu sara: yirilɛsɛbagaw, 13ni solɔbagaw, ani kabakurulɛsɛbagaw, ani ka lɔgɔw ni kabakuru lɛsɛninw san k'u kɛ ka Masaba ka soo lalaga. Masaba ka soo lalagako musakaw bɛɛ tun be kɛ n'o wari ye. 14Nga u m'a si kɛ ka daga warigwɛlamanw ni fitinɛ juru tigɛminanw, walima jifilenw, walima buru fiyɛtaw dilan. U ma minan sanulaman, walima warigwɛlaman si dilan n'a ye, k'o kɛ Masaba ka soo kɔnɔ ta ye. 15U tun be to k'a di baarakuntigiw ma minw tun be Masaba ka soo lalagako musakaw ɲanabɔ. 16- U tun be to ka wari nin di mɔgɔ minw ma, ko u ka baarakɛlaw sara n'a ye, u tun te olu ɲininga a kɛcogo la, bari olu tun b'o baara nin kɛ ni tilenninya ye. 17- Ni mɔgɔ dɔ ye wari bɔ fili yafa saraka ye, walima hakɛ yafa saraka, o wari tun te fara o kan Masaba ka soo kɔnɔ, o tun ye sarakalasebagaw ta ye.\nZowasi ka masaya labanko\n(Lok 2nan 24.23-27)\n18O waati la, Siri masacɛ Azayɛli wilila ka na Gati kɛlɛ kama, a sera a kɔrɔ. O kɔ, a tun b'a fɛ ka taga Zeruzalɛmu kɛlɛ. 19Zuda masacɛ Zowasi faaw Zozafati ni Zoramu ani Akaziyasi tun ye fɛɛn minw di Ala ma, ani ale Zowasi yɛrɛ tun ye minw di fana, a ye olu bɛɛ di Siri masacɛ Azayɛli ma, ni sanu min bɛɛ tun be Masaba ka soo nafolo marayɔrɔ la, ani masacɛ ka soo ta la. Ale ye Zeruzalɛmu kɛlɛko dabila.\n20Zowasi ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 21O kɔ, a ka kɛlɛdenw kuntigiw wilil'a kama ka janfa siri a la k'a faga Bɛtimilo, Sila sira kan. 22A ka kɛlɛden kuntigiw Simeyati dencɛ Yozabadi ni Somɛri dencɛ Yewozabadi le y'a faga. U y'a suu don a faaw ka kaburu kɔnɔ Dawuda ka ciin na. O kɔ, a dencɛ Amaziyasi sigir'a nɔɔ na masaya la.


Lok fɔlɔ 27 AKKDC08 - Isirayɛliden minw tun be masacɛ - Bible Search\nLok fɔlɔ 26 Lok fɔlɔ 28\nLok fɔlɔ 27\nKɛlɛdenw jɛnkulu sigicogo\n1Isirayɛliden minw tun be masacɛ ka baara la, a gwatigiw fara a kɛlɛden waa kelen kelen kuntigiw kan, ani kɛmɛ kɛmɛ taw, ni ɲamɔgɔw, u ka baara tun ye jɛnkuluw kɔlɔsiko ye, minw be yɛlɛ baara la, ani minw be jigi, kalo o kalo, fɔɔ saan kuturu bɛɛ. Olu tun ye mɔgɔ waa mugan ni naani (24 000) le ye jɛnkulu kelen kɔnɔ.\n2Kalo fɔlɔ ye jɛnkulu fɔlɔ ta ye, u ɲamɔgɔ tun ye Zabudiyɛli dencɛ Yasobeyamu ye. Mɔgɔ waa mugan ni naani le b'a ka jɛnkulu kɔnɔ. 3A tun be bɔ Pɛrɛti ka fadenyabolo la, ale lo tun be kɛlɛden kuntigiw bɛɛ mara o kalo fɔlɔ nin na.\n4Kalo filanan jɛnkulu ɲamɔgɔ tun ye Dodayi ye, ka bɔ Awoyi ka fadenyabolo la, a ka jɛnkulu nin marabaga tun ye Mikilɔti ye. Mɔgɔ waa mugan ni naani le b'a ka jɛnkulu kɔnɔ.\n5Kalo sabanan jɛnkulu ɲamɔgɔ tun ye sarakalasebagaw kuntigi Yoyada dencɛ Benayawu ye. Mɔgɔ waa mugan ni naani le b'a ka jɛnkulu kɔnɔ. 6Benayawu tun kɛra cɛfari ye kuntigi bi saba nunu cɛma, ale yɛrɛ le tun kɛra u ɲamɔgɔ ye. A dencɛ Amizabadi le nana kɛ jɛnkulu nin kuntigi ye.\n7Kalo naaninan jɛnkulu ɲamɔgɔ tun ye Zowabu balimacɛ Azayɛli ye. A dencɛ Zebadiya nana sigi a nɔɔ na kɔfɛ. Mɔgɔ waa mugan ni naani le b'a ka jɛnkulu kɔnɔ.\n8Kalo duurunan jɛnkulu ɲamɔgɔ tun ye kuntigi Samuti ye, ale tun be bɔ Yizira ka fadenyabolo la. Mɔgɔ waa mugan ni naani le b'a ka jɛnkulu kɔnɔ.\n9Kalo wɔɔrɔnan jɛnkulu ɲamɔgɔ tun ye Ikɛsi dencɛ Ira ye ka bɔ Tekowa ka fadenyabolo la. Mɔgɔ waa mugan ni naani le b'a ka jɛnkulu kɔnɔ.\n10Kalo wolonwulanan ta ɲamɔgɔ tun ye Efarayimu kɔmɔgɔ Ɛlɛsi ye ka bɔ Pelɔn. Mɔgɔ waa mugan ni naani le b'a ka jɛnkulu kɔnɔ.\n11Kalo seeginan ta ɲamɔgɔ tun ye Zari kɔmɔgɔ Sibekayi ye ka bɔ Usati. Mɔgɔ waa mugan ni naani le b'a ka jɛnkulu kɔnɔ.\n12Kalo kɔnɔntɔnnan ta ɲamɔgɔ tun ye Bɛnzamɛn kɔmɔgɔ Abiyezɛri ye ka bɔ Anatɔti. Mɔgɔ waa mugan ni naani le b'a ka jɛnkulu kɔnɔ.\n13Kalo tannan ta ɲamɔgɔ tun ye Zari kɔmɔgɔ Marayi ye ka bɔ Netofa. Mɔgɔ waa mugan ni naani le b'a ka jɛnkulu kɔnɔ.\n14Kalo tan ni kelennan ta ɲamɔgɔ tun ye Efarayimu kɔmɔgɔ Benaya ye ka bɔ Piratɔn. Mɔgɔ waa mugan ni naani le b'a ka jɛnkulu kɔnɔ.\n15Kalo tan ni filanan ta ɲamɔgɔ tun ye Otiniyɛli kɔmɔgɔ Ɛlidayi ye ka bɔ Netofa. Mɔgɔ waa mugan ni naani le b'a ka jɛnkulu kɔnɔ.\nJamana ɲamɔgɔw sigicogo\n16Ɲamɔgɔ minw tun be Isirayɛli kɔmɔgɔw kunna, olu filɛ: Zikiri dencɛ Eliyezɛri le tun be Urubɛn kɔmɔgɔw kunna. Maaka dencɛ Sefatiya fana le tun be Simeyɔn taw kunna. 17Kemuyɛli dencɛ Asabiya le tun be Levi taw kunna. Sadɔki le tun be Arɔn taw kunna. 18Dawuda balimacɛ Eliwu le tun be Zuda taw kunna. Mikayɛli dencɛ Omuri tun be Isakari taw kunna. 19Zabulɔn taw ta kɛra Obadiyawu dencɛ Yisimayawu ye. Nɛfutali taw ta tun ye Aziriyɛli dencɛ Yerimɔti ye. 20Efarayimu taw ta tun ye Azaziyawu dencɛ Oseya ye. Manase taw tilancɛ ta tun ye Pedayawu dencɛ Yowɛli ye. 21Tilancɛ kelen min tun be Galaadi mara la, ale ta tun ye Zakariyawu dencɛ Ido ye. Bɛnzamɛn taw ta tun ye Abinɛri dencɛ Yaaziyɛli ye. 22Dan taw ta tun ye Yerowamu dencɛ Azarɛli ye. Olu le tun ye Isirayɛli kɔmɔgɔw ɲamɔgɔw ye.\n23- Mɔgɔ minw sii tun ma tɛmɛ saan mugan kan, Dawuda tun ma olu mɔgɔda jati, bari Masaba tun y'a fɔ ko a bena Isirayɛlidenw caya i n'a fɔ lolow. 24- Seruya dencɛ Zowabu tun y'a daminɛ k'u jati, nga a m'a laban, bari Masaba tun dimina Isirayɛlidenw kɔrɔ k'u tɔɔrɔ o le kama. O la, u daa ma se ka sɛbɛn masacɛ Dawuda ka loon o loon kibaru sɛbɛ kɔnɔ.\n25Adiyɛli dencɛ Azimawɛti tun be masacɛ ka nafolo marayɔrɔ kunna. Masacɛ ka nafolo minw tun be kongo kɔnɔ, ani dugubabaw ni dugudenninw, ani kɔlɔsilikɛlaw ka sangasow kɔnɔ, Uziyawu dencɛ Yonatan tun be olu kunna.\n26Kelubu dencɛ Eziri tun be forobaara kunna kongo kɔnɔ. 27Simeyi ka bɔ Arama tun be *ɛrɛzɛnforow kunna. Zabudi ka bɔ Sefamu tun be duvɛn labɛnko kunna. 28Mɔgɔ min tun be olivuforow ni torosunforow kunna kulujukɔrɔ mara la, o tun ye Baalanan ye ka bɔ Gɛdɛri. Yowasi le tun be tuluko kunna. 29Begɛn minw tun be dɛndɛ Sarɔn mara kɔnɔ, Sitirayi ka bɔ Sarɔn le tun be olu kunna. Minw tun be dɛndɛ kɔkɛnɛ na, Adilayi dencɛ Safa le tun be olu kunna. 30Isimayɛli kɔmɔgɔ Obili tun be ɲɔgɔmɛw kunna. Yediya ka bɔ Meronɔti tun be faliw kunna. 31Agiricɛ Yazizi tun be begɛnmisɛnw kunna. Nunu le tun ye masacɛ Dawuda ka nafolo marabagaw ye.\n32Dawuda facɛfitini Yonatan le tun ye ladilikɛbaga ye. Mɔgɔ kalannin hakilitigi tun lo. Akimoni deen Yeyɛli tun be masacɛ deenw kalan. 33Ayitofɛli tun ye masacɛ ladibaga ye. Arikicɛ Usayi tun ye masacɛ tericɛ ye. 34Mɔgɔ minw tugura Ayitofɛli kɔ, o tun ye Benayawu dencɛ Yoyada ye, ani Abiyatari. Zowabu kɛra masacɛ ka kɛlɛdenw ɲamɔgɔba ye.


Tob 1 AKKDC08 - Tobi ka kɛwaliw kitabu filɛ. Tobi tun - Bible Search\nTob int Tob 2\n1Tobi ka kɛwaliw kitabu filɛ. Tobi tun ye Tobiyɛli dencɛ ye, Tobiyɛli ye Ananiyɛli deen ye, Ananiyɛli ye Aduwɛli deen ye, Aduwɛli ye Gabayɛli deen ye, Gabayɛli ye Arafayɛli deen ye, Arafayɛli ye Araguwɛli deen ye. U bɛɛ tun ye Ariyɛli ka fadenyabolo ye ka bɔ Nɛfutali kɔmɔgɔw la. 2A tun siginin be Tisibe, Nɛfutali mara la, Galile mara la kɔgɔdugu ɲafan fɛ, Kadɛsi worodugu ɲafan fɛ, ni Asɔri kɔrɔn fɛ, ani Fogɔri kɔgɔdugu faan fɛ. U y'a minɛ o yɔrɔ la ka taga n'a ye jɔnya la, Asiri masacɛ Salamanasari ka tile la.\nTobi ka Alaɲasiranya\n3Ne, Tobi ye tiɲɛsira taama ka kɛwaliɲumanw kɛ kabini ne wolotuma. Ne ye n balima Isirayɛliden fantanw dɛmɛ ni wari ye, u tun ye minw minɛ ne minɛwaati la ka na n'anw ye ɲɔgɔn fɛ k'an bila jɔnya la Ninivu, Asiri jamana na.\n4Ka ne to n faso la, min ye Isirayɛli jamana ye, ne kanbelen waati la, ne bɛma Nɛfutali kɔmɔgɔw bɛɛ tun faranna ka bɔ Dawuda ka soo ni Zeruzalɛmu na, k'a sɔrɔ Ala tun ye o dugu kelen nin le woloma Isirayɛli jamana na k'o kɛ Isirayɛlidenw ka sarakaw bɔyɔrɔ ye. Alabatosoba tun lɔra o yɔrɔ la ka kɛ Ala sigiyɔrɔ ye, waati bɛɛ mɔgɔw fɛ. 5Ne balimaw ni ne bɛma Nɛfutali kɔmɔgɔw bɛɛ tun be to ka sɔnni kɛ kuluw kan Galile mara la. U tun be to ka misiden sanulaman jaa sɔn, Isirayɛli mara masacɛ Zerobowamu tun ye min dilan k'a bila Dan mara la. 6Tuma caaman, ne kelen tun be to ka taga Zeruzalɛmu, ɲanagwɛ waatiw la, ka kɛɲɛ ni Musa ka sariya ye min b'a fɔ ko Isirayɛlidenw bɛɛ ka kan k'o kɛ tuma bɛɛ. Ne tun be to ka jija ka taga ni n ka suman deen fɔlɔw ye Zeruzalɛmu, ani ne ka begɛnw ta, ni n ka begɛnw *jaka, ani n ka sagaw sii tigɛta fɔlɔ. 7Ne tun be to k'o di Arɔn kɔmɔgɔ sarakalasebagaw ma sarakaw kosɔn. Ne tun be to ka n ka suman jaka di Levi kɔmɔgɔw ma minw tun be baara la Zeruzalɛmu, ka duvɛn ni olivuw, ani gerenadidenw, ni toro ani yiriden dɔ wɛrɛw ta di fana, ani n tun be to ka n bololafɛnw jaka dɔ wɛrɛa feere ka taga n'o wari ye Zeruzalɛmu ka ɲanagwɛ kɛ n'o ye saan o saan. 8- Ne tun be to ka jaka sabanan bɔ tugu k'o di falatɔw ma, ani firiyamusow, ni lonan ma minw tun siginin be Isirayɛlidenw cɛma. Saan saba o saan saba, ne tun be to ka taga o d'u ma, an be dumuni kɛ ɲɔgɔn fɛ ka kɛɲɛ ni Musa ka sariya ye, ani an facɛ bamuso Debora ka ladiliw ye. O y'a sɔrɔ ne facɛ Ananiyɛli tun sara ka ne to ne kelen. 9Ne kɔrɔbayara tuma min na, ne ye muso furu min bɔra n ka buruju la. N ye dencɛ sɔrɔ a fɛ k'o deen nin tɔgɔ la ko Tobiya.\n10O kɔ, n minɛna ka taga Asiri jamana na. N tagara sigi Ninivu. K'an to Ninivu, ne balimaw bɛɛ ni n ka siya bɛɛ tun bɛ to ka siya wɛrɛw ka dumuni le dumu. 11Nga ne kɔni ye n yɛrɛ minɛ u ka dumuni na. 12N hakili tun tonin be n ka Ala la kosɔbɛ minkɛ, 13Fɛɛn bɛɛ kuntigi Ala ye ne koo diya Salamanasari ye. A ye n kɛ a makoyafɛnw bɛɛ sanbaga ye. 14Fɔɔ ka se a ka saya ma, ne le tun be to ka taga Mɛdi jamana na ka sanni kɛ a ye. A kɛra ten, loon dɔ ne sera ka warigwɛ kilo kɛmɛ saba kalifa Gabiri balimacɛ Gabayɛli ma bɔɔrɔw kɔnɔ. 15Salamanasari sanin kɔ, a dencɛ Senakeribu kɛra masacɛ ye a nɔɔ na. Faratikow tun be Mɛdi jamana siraw kan, fɔɔ ne tun te se ka taga yen tugu.\n16Salamanasari ka tile la, ne tun be to ka n balima Isirayɛliden fantanw sɔn wari la siɲɛ caaman. 17Ne tun be to ka n ka dumuni tilan ni kɔngɔtɔw ye, ka faniw di fɛɛrɛtɔw ma. Ni ne ye n balimaw dɔ suu filinin ye Ninivu laminikogo kɔfɛ, ne tun b'o ta k'a don. 18Ka Senakeribu to Zuda mara la, a tun ye Ala tɔgɔ cɛn, Sankolo Masa. O la, ale y'a ɲaa gwan, a bɔra yen ka kɔsegi. A kɔsegira Ninivu dɔrɔn, a ye Isirayɛliden caaman faga o dimi kama. Ne ye olu suuw ta k'u don dogo la. O kɔ, a y'u ɲini ka dɛsɛ. 19Ninivuka dɔ tagar'a fɔ masacɛ ye ko ne le be to k'u suuw don, o la, ne dogora. Tuma min na n tun y'a lɔn ko masacɛ bɔra ne kala ma, k'o b'a la ka ne yɔrɔ ɲini janko ka ne faga, ne siranna ka boli. 20U ye ne bololafɛnw bɛɛ minɛ k'o don masacɛ ka nafolo marayɔrɔ la. Foyi tun ma to ne fɛ, u ma min minɛ, fɔɔ ne ka muso Ana ni n dencɛ Tobiya dama. 21Tile bi naani yɛrɛ ma tɛmɛ, masacɛ dencɛ fila y'a faga, ka boli ka taga Arara kuluyɔrɔ la. A dencɛ Azaradɔn sigira masaya la a nɔɔ na. Ale ye ne balima Anayɛli dencɛ Ayikari bila a ka baarakɛlaw bɛɛ kunna, ani a ka mara ka wariko bɛɛ kunna. 22A ye masacɛ dali ne ye, ne sera ka segi Ninivu tugu. Asiri masacɛ Senakeribu ka tile la, ale Ayikari le tun ye masacɛ ka minnifɛn dibaga ye, n'a ka taamasiɲɛ lafɛn kɔlɔsibaga n'a ka baarakɛlaw bɛɛ ɲamɔgɔ ye, an'a ka mara wariko ɲamɔgɔya tun b'a bolo. Azaradɔn y'a segi k'a bila a ka baarakɔrɔ la tugu. Ne ka somɔgɔ, ne balima deen tun lo tigitigi.


Dan 10 AKKDC08 - Pɛrɛsi masacɛ Sirusi ka masaya saan - Bible Search\nDan 9 Dan 11\n1Pɛrɛsi masacɛ Sirusi ka masaya saan sabanan na, kuma dɔ fɔra Daniyɛli ye, u be min wele fana ko Bɛlitasari. Kuma nin tun ye tiɲɛkuma ye. A be gwɛlɛya le koo fɔ. Daniyɛli miirila kuma nin na. A y'a faamu koo yirata seen fɛ.\n2Ne Daniyɛli tora dusukasi la lɔgɔkun saba. 3Ne tun ma dumuni diman si dumu, n tun ma sogo ɲimi, n tun ma duvɛn min, ne ma n yɛrɛ lalaga, fɔɔ lɔgɔkun saba nin tɛmɛna. 4Saan nin kalo fɔlɔ tile mugan ni naaninan loon, ne tun be baji daa la, min ye Tigiri baa ye. 5- Ne ye n ɲaa kɔrɔta ka filɛli kɛ, ne ye cɛɛ dɔ lɔnin ye. Faniɲuman b'a kaan na, a ka cɛsirilan ye sanu yɛrɛyɛrɛ ye. 6A fari tun be i n'a fɔ kabakuru sɔngɔgwɛlɛn dɔ, a ɲada tun be manamana i n'a fɔ saan manamanatɔ. A ɲadenw tun be i n'a fɔ tasuma. A bolo n'a seenw tun be manamana i n'a fɔ zira min baarala ka ɲa. A kumakan tun be i n'a fɔ jama mankan. 7Ne Daniyɛli kelen le y'o fɛɛn nin ye. Mɔgɔ minw tun be ni ne ye, olu ɲaa tun t'a la. Nga siranya y'u minɛ fɔɔ u bolila ka dogo. 8Ne kelen tora yen, ka to ka koba nin filɛ. Ne fanga bɛɛ banna. Ne ɲada yɛlɛmana ka fin cogo dɔ la. Barika si tun te ne la tugu. 9Ne y'a kumakan mɛn. Ne y'o mɛn minkɛ, ne kirinna ka ben ka n ɲaa biri duguma. 10O tuma na, bolo dɔ magara ne la, ka n minɛ ka ne yɛrɛyɛrɛtɔ wili ka ɲɔgiri n kunbiri ni n tigɛ kan. 11Cɛɛ y'a fɔ ne ye ko: «I koo diyara Ala ye Daniyɛli. Ne bena kuma min fɔ i ye, i k'o faamu. Wili ka lɔ. Ne cira ele fɛ.» K'a to o kuma na ni ne ye, ne wilila ka lɔ ni ne be yɛrɛyɛrɛla. 12A y'a fɔ ne ye ko: «Kana siran Daniyɛli. Ka koo kɔrɔ ɲini k'a lɔn, kabin'i y'o koo ta n'i sɔbɛ ye, ani ka to k'i yɛrɛ majigi e ka Ala ye, i ka kuma ser'a ma. I tun ye kuma min fɔ, ne nana o le kama. 13- Pɛrɛsi jamana kɔlɔsibagae murutira ne ma tile mugan ni kelen kɔnɔ. Nga mɛlɛkɛ kuntigibaw kelen nana ne dɛmɛ min ye Misɛli ye, ne tora Pɛrɛsi kuntigiw ɲa. 14Ayiwa, e ka siya ka koo bena kɛ cogo min na loon nataw la, ne nana yan waasa k'o yira i la e k'a faamu, bari koo yirata kelen be yen o loonw kama.»\n15K'a to o kuma na ni ne ye, ne ye n kuun biri duguma ka je. 16Nga, dɔ magara ne dagolo la. Ale tun bɔnin be adamaden fɛ. Ne sera ka kuma. Min tun lɔnin be ne ɲafɛ, n y'a fɔ ale ye ko: «Ne matigi, ne ye yelifɛn min ye, o ye n dusu kasi fɔɔ ne fanga bɛɛ banna. 17Ne min ye i ka jɔncɛ ye, ne bena se ka mun le fɔ n matigi ɲakɔrɔ? Sabu, barika si te ne la, ne ninakili degunnin lo.» 18O kɔ, min tun bɔnin be adamaden fɛ, ale magara ne la tugu, ne ye barika sɔrɔ. 19A y'a fɔ ko: «Kana siran, e min koo ka di Ala ye! Ala ka hɛrɛ kɛ i ye. I jaa gwɛlɛya, i jaa gwɛlɛya!» K'a to kuma na ni ne ye, ne ye fanga sɔrɔ. Ne y'a fɔ ko: «Ne matigi, kuma, sabu i ye barika don ne la.» 20A y'a fɔ ko: «Ne nana i fɛ kuun min na, i b'o lɔn wa? Sisan, ne be segi ka taga Pɛrɛsi jamana kɔlɔsibaga kɛlɛ tugu. N bɔtɔ, Gɛrɛsi jamana kɔlɔsibaga bena na. 21- Nga tiɲɛ be sɛbɛ min kɔnɔ, ne bena o kɔnɔnakuma fɔ i ye fɔlɔ. Mɔgɔ si te n dɛmɛ u kɛlɛko la dɛ, fɔɔ aw kɔlɔsibaga Misɛli.»


Zer 26 AKKDC08 - Zoziyasi dencɛ Yoyakimu ka masaya - Bible Search\nZer 25 Zer 27\nZeremi ni Alabatoso ɲamɔgɔw be bila ɲɔgɔn na\n1- Zoziyasi dencɛ Yoyakimu ka masaya daminɛwaati la Zuda mara la, Masaba kumana Zeremi fɛ k'a fɔ a ye ko: 2Masaba ko: «Taga lɔ ne Masaba ka soo luu kɔnɔ, ne bena kuma min bɛɛ fɔ i ye olu kosɔn, i k'o fɔ Zuda mara dugu mɔgɔw bɛɛ ye, minw be na yen ka ne bato. Hali dakuru ɲaa kelen, i kan'a tigɛ a la. 3N'a sɔrɔ, u bena u tulo malɔ, u bɛɛ bena u ka kɛwalijuguw dabila. O la, ne tun ko n bena bɔnɛ min lase u ma u ka kɛwalijuguw kosɔn, ne bena o dabila. 4I ben'a fɔ u ye ko ne Masaba ko: ‹N'aw te mɛnni kɛ ne fɛ ka ne ka sariya bato ne ye min di aw ma, 5ni aw te mɛnni kɛ ne ka baarakɛlaw, kiraw fɛ, ne tora ka minw ci aw fɛ, k'a sɔrɔ aw tun te mɛnni kɛra u fɛ, 6- ne bena soo nin kɛ i n'a fɔ n ye Silo kɛ cogo min na, ani k'a kɛ dangafɛn ye dugukolo kan siyaw bɛɛ fɛ.› »\n7Sarakalasebagaw ni kiraw, ani jama bɛɛ y'u tulo malɔ Zeremi fɛ tuma min na a tun be kuma nunu fɔra Masaba ka soo kɔnɔ. 8Tuma min na Zeremi ye Masaba ka cii nin bɛɛ fɔ ka ban jama bɛɛ ye, sarakalasebagaw ni kiraw, ani jama bɛɛ wilila k'a minɛ, ka to k'a fɔ ko: «I bena sa! 9Mun na i be kiraya kɛ Masaba tɔgɔ la k'a fɔ ko soo nin bena kɛ i ko Silo, ani ko dugu nin bena halaki a lakolon be to?» Jama bɛɛ girinna ka Zeremi lamini Masaba ka soo kɔnɔ.\n10Zuda mara ɲamɔgɔw y'o koo nunu kibaru mɛn minkɛ, u bɔra masalu la ka taga Masaba ka soo kɔnɔ, ka sigi Masaba ka soo Dakura la. 11O tuma na, sarakalasebagaw ni kiraw y'a fɔ jamana ɲamɔgɔw ni jama bɛɛ ye ko: «Cɛɛ nin ka kan ni fagali le ye! Bari, a ye kirayakuma fɔ dugu nin kama, i n'a fɔ aw yɛrɛ y'a mɛn cogo min na.»\n12Zeremi y'a fɔ ɲamɔgɔ nunu ni jama bɛɛ ye ko: «Aw ye min bɛɛ mɛn soo nin ani dugu nin kosɔn, Masaba le ye ne ci ka n'o kiraya kɛ. 13Nga sisan, aw ka yɛlɛmani don aw taamacogo n'aw ka kɛwaliw la, ka mɛnni kɛ Masaba aw ka Ala fɛ. O la, Masaba ye bɔnɛ min latigɛ aw kama, a bena o dabila. 14Ne kɔni, ne be aw bolo, min ka di aw ye, aw ka miiri la ko min ka kan, aw k'o kɛ ne la. 15Nga aw k'a lɔn ko n'aw ye ne faga, mɔgɔ jalakibali joli b'aw kan, ani dugu nin mɔgɔw. Bari, Masaba le ye ne ci tiɲɛ na, ka na kuma nunu bɛɛ fɔ aw ye.»\n16O tuma na, ɲamɔgɔ nunu ni jama bɛɛ y'a fɔ sarakalasebagaw ni kiraw ye ko: «Cɛɛ nin man kan ka faga, bari a kumana an fɛ Masaba an ka Ala le tɔgɔ la.»\n17Jamana cɛkɔrɔbaw mɔgɔ damani wilila k'a fɔ jama bɛɛ lajɛnnin ye ko: 18- «Mise ka bɔ Moresɛti tun be kiraya kɛ Zuda mara masacɛ Ezekiyasi ka tile la k'a fɔ Zuda mara mɔgɔw bɛɛ ye ko Masaba, Setigi ko:\n‹*Siyɔn bena sɛnɛ i ko foro,\nZeruzalɛmu bena kɛ tomo ye,\nAlabatoso kulu bena kɛ tufin ye.›\n19Yala, Zuda mara masacɛ Ezekiyasi n'a ka jama bɛɛ y'a faga wa? U siranna Masaba ɲa k'a daali. O la, Masaba tun ye bɔnɛ min latigɛ u kama, a y'o dabila. Anw fana do? Anw bena bɔnɛba lase an yɛrɛ ma wa?»\nKira dɔ be faga\n20Cɛɛ dɔ fana tun ye kiraya kɛ Masaba tɔgɔ la. Semayawu dencɛ Uriyawu tun lo ka bɔ Kiriyati Yoyarimu. Zeremi tun ye kirayakuma min fɔ dugu nin, ani jamana nin halakiko la, ale fana y'o koo kelen fɔ. 21Masacɛ Yoyakimu n'a ka kɛlɛdenw, n'a ka jamana ɲamɔgɔw bɛɛ y'a mɛn minkɛ, masacɛ ko a b'a faga. Uriyawu y'o kibaru mɛn, a siranna ka boli ka taga Ezipiti jamana na. 22Nga masacɛ Yoyakimu ye Akubɔri dencɛ Ɛlinatan ni mɔgɔ damani ci Ezipiti. 23U ye Uriyawu minɛ yen ka n'a di masacɛ Yoyakimu ma, a y'a faga k'a suu fili foroba kaburu kɔnɔ.\n24Nga Zeremi tun be Safan dencɛ Ayikamu ka sutara la, o la, a ma se ka don jama bolo ka faga.


Sad 3 AKKDC08 - O kɔ, an yɛlɛmana ka taga ni *Basan - Bible Search\nSad 2 Sad 4\nBasan masacɛ Ɔgi ka mara minɛko\n1- O kɔ, an yɛlɛmana ka taga ni *Basan mara sira ye. Basan masacɛ Ɔgi n'a ka jama bɛɛ bɔra k'an kunbɛn janko k'an kɛlɛ Edirɛyi.\n2Masaba y'a fɔ ne ye ko: «Kana siran a ɲa, bari ne y'a don i bolo. Ale, n'a ka jama bɛɛ, n'a ka mara. Amoriw ka masacɛ Siŋɔn min tun siginin be Ɛsibɔn, i y'o kɛ cogo min na, i ben'a kɛ ten.» 3O la, Masaba an ka Ala ye Ɔgi n'a ka jama bɛɛ fana don an bolo. An y'u faga, an ma mɔgɔ si to yen. 4O waati la, an y'a ka duguw bɛɛ minɛ, dugu foyi ma to an ma se ka min minɛ. O tun ye dugu bi wɔɔrɔ ye, Arigɔbu mara bɛɛ, Ɔgi ka mara kɔnɔ Basan. 5O dugu nunu bɛɛ tun ye dugu barikamanw ye, kogojanw tun b'o lamini, koonw tun be u dondaw la n'u be sɔgɔ. Ani dugu caaman fana tun be yen, minw tun lamininin tɛ ni kogo ye. 6An y'o dugu nunu halaki pewu k'u kɛ Masaba ta ye, ka cɛɛw, ni musow, ani denmisɛnw bɛɛ faga, i n'a fɔ an tun y'a kɛ Ɛsibɔn masacɛ Siŋɔn na cogo min na. 7Nga an y'u ka begɛnw bɛɛ minɛ, k'u ka duguw nafolo cɛ.\nGalaadi mara tilanko\n8O waati la, an ye amoriw ka masacɛ fila nunu ka maraw minɛ, o minw be Zurudɛn baji kɔfɛ k'a ta Arinɔn kɔɔ daa la fɔɔ ka taga se Ɛrɛmɔn kulu ma. 9Sidɔnkaw be to ka Ɛrɛmɔn kulu nin wele ko Siriyɔn. Amoriw b'a wele ko Seniri. 10An ye kɛnɛba duguw bɛɛ minɛ, ani Galaadi ni *Basan mara bɛɛ, fɔɔ ka taga se Salika ani Edirɛyi, o minw be Ɔgi ka mara kɔnɔ Basan. 11Basan masacɛ Ɔgi kelen dɔrɔn le tun be sii la erefaw cɛma. A ka dilan tun ye nigɛ ye. A jaɲa tun ye mɛtɛrɛ naani ni kɔ ye, a waga ye mɛtɛrɛ fila ɲɔgɔn ye. Halibi, a be Araba, min ye amoniw ka masadugu ye. 12- An ye mara nin minɛ k'a kɛ an ta ye.\nNe ye Galaadi kuluyɔrɔ tilancɛ di Urubɛn ni Gadi kɔmɔgɔw ma, ani dugu minw be yen, fɔɔ ka taga se Arowɛri mara la Arinɔn kɔɔ daa la. 13Ne ye Galaadi mara tɔɔ di Manase kɔmɔgɔw tilancɛ ma, ani Basan mara bɛɛ, min ye masacɛ Ɔgi ka mara ye. U tun be Arigɔbu mara ni Basan mara wele ko erefaw ka jamana. 14Manase kɔmɔgɔ min tɔgɔ ko Yayiri, ale ye Arigɔbu mara bɛɛ minɛ fɔɔ ka taga se Gɛsurikaw ka daan ma, ani Maakakaw fana ka daan ma, k'a yɛrɛ tɔgɔ la Basan mara kan. U b'o yɔrɔ wele ten halibi ko Yayiriso.b 15Ne ye Galaadi mara di Makiric kɔmɔgɔw ma. 16Dugukolo min be Galaadi mara Arinɔn kɔɔ cɛ, ne y'o di Urubɛn ni Gadi kɔmɔgɔw ma. O kɔɔ nin le tun y'a daan ye, ani ka taga se Yabɔki kɔɔ daa la. Min ye amoniw ka mara daan ye. 17Daan kelen ka bɔ Zurudɛn baji ma, tileben ɲafan na, k'a ta Kinerɛti baad ma fɔɔ ka ta'a bila *Kɔgɔji Fariman ma, fɔɔ Pisiga kulu jigiyɔrɔ la, kɔrɔn fɛ.\n18- O tuma na, ne y'a fɔ aw ye ko: «Sisan Masaba aw ka Ala ye mara nin d'aw ma. Nga cɛɛ minw be se kɛlɛ la, olu bɛɛ ka kan k'u ka kɛlɛkɛminanw ta ka Zurudɛn baji tigɛ aw balima Isirayɛlidenw ɲa. 19Aw musow, n'aw deenw, n'aw ka begɛnw bena to yan, aw ka duguw kɔnɔ, ne ye minw di aw ma. N y'a lɔn ko begɛn caaman b'aw fɛ. 20U bena to yen fɔɔ Masaba ka yɔrɔ di aw balimaw ma u ka lafiɲɛ i n'a fɔ a y'a kɛ aw ye cogo min na. Olu fana ka jamana sɔrɔ Masaba aw ka Ala be min dira u ma Zurudɛn baji kɔfɛ, tileben fɛ. O kɔ, ne ye yɔrɔ min d'aw ma, aw kelen kelen bɛɛ bena se ka segi o yɔrɔ la.»\n21O waati la, ne y'a fɔ Zozuwe ye ko: «Masaba aw ka Ala ye min bɛɛ kɛ masacɛ fila nunu na, i ɲaa y'o ye kɛ. I bena tɛmɛ yɔrɔ minw na Zurudɛn baji faan dɔ la, Masaba bena o koo kelen kɛ o maraw bɛɛ la. 22I kana siran u ɲa, bari Masaba aw ka Ala yɛrɛ le bena aw dɛmɛ o kɛlɛ la.»\nMusa tena se ka don Kanaan\n23- O waati la, ne ye Masaba daali ko: 24«Matigi, Masaba, i y'a daminɛ k'i ka boɲa n'i ka setigiya yira ne la. Batofɛn foyi te yen sankolo la ni dugukolo kan, min be se k'i ka koow, n'i ka sebagaya ɲɔgɔn kɛ. 25A to ne ka tɛmɛ Zurudɛn baji faan dɔ fɛ, jamanaɲuman min be yen, n ka se k'o ye, o kuluyɔrɔɲuman nin, ani Liban.»\n26Nga Masaba dimina ne kɔrɔ aw kama. A ma sɔn ne ka daalili ma. A y'a fɔ ne ye ko n k'o koo dabila, ko ne kana o kuma fɔ ale tulo kɔrɔ tugu. 27O kɔ, a ko ne ka yɛlɛ fɔɔ Pisiga kulu kunna, ka filɛli kɛ tileben fɛ ni kɔgɔdugu faan fɛ, ani worodugu ni kɔrɔn fɛ. Ko n k'a filɛ kosɔbɛ, ko bari n tena tɛmɛ Zurudɛn baji nin kan. 28A ko n ka ladili di Zozuwe ma, k'a jaa gwɛlɛya, a kana siran, ko bari ale lo bena Zurudɛn baji tigɛ ni Isirayɛlidenw ye ka don n'u ye jamana nin kɔnɔ, n bena o min ye.\n29O la, an tora kɔkɛnɛ na yen, Bɛtipewɔri gɛrɛfɛ.


Yezu ye Ala ye wa?\nƝiningali: Yezu ye Ala ye wa?\nJaabili: Minw ma sɔn ko Yezu ye Ala nin y’a fɔ ko Yezu yɛrɛ ma kuma k’a ye Ala ye. O ye tiɲɛ ye ko Bibulu nin kɔnɔ o ma sɛbɛ yɔrɔ si ko Yezu kofɔra ko, “Ne ye Ala ye.” O ye min fɔ nin, a kɔrɔ ti komi Yezu m’a fɔ k’a ye Ala ye.\nYezu ye Ala ye wa? — Yezu kofɔra k’ale ye Ale.\nMisali la an ka Yezu ka kumaw minw be Zan 10:10 nin lamɛn: “Ne ni n Faa ye kelen.” N’an ye Zuwifu nunu ka kɛwali ye Yezu ka kuma ta fan fɛ an benan lɔn k’a kofɔra ko ale ye Ala ye. O wilila ka kabakuruw cɛ k’u b’a bon barisa u k’o a y’a fɔ ko: “Ele, mɔgɔninfin gwansan nin, bi kofɔra k’ele ye Ala” (Zan 10:33, an ye dɔ fara kuma nin kan). Zuwifu nunu tun ye Yezu ka kuma nin faamu kosɔbɛ—a tun ko a ye Ala ye. Waati min na Yezu kofɔra ko, “Ne ni n Faa ye kelen,” a tun ko ale ni a Faa ye diinɛ ani kɛcogo kelen ye. Zan 8:58 fana ye misali dɔ wɛrɛ ye. Yezu y’a fɔ u ye ko, “tiɲɛ tiɲɛ na….. ne b’a fɔ aw ye ko sani Ibrayima ka wolo, ne tun be yen!” Nin kuma ni Ala ka kuma min ye Ɛkizɔdi 3:14 waati min a y’a yɛrɛ yira Musa ma ka fɔ ko “NE YE MIN YE” O bɛɛ ye kelen. Zuwifu minw ye nin kuma lamɛn o wilila ka kabakuruw cɛ k’u b’a bon barisa a ye Ala nɛni, ka kɛɲa ni Musa sariya ye (Levitiki24:16).\nYezu ye Ala ye wa? —A ka antonw kofɔra k’a ye Ala ye.\nZan ka livuru fana y’a fc ko Yezu ye Ala ye: “Kuma [Yezu] tun ye Ala” ani “o kuma nin kɛra mɔgɔ ye” (Zan 1:1, 14). Nin vɛrɛsew y’a fɔ k’a gwɛya ko Yezu ye Ala min kɛra mɔgɔ ye. Cidenw ka livuru y’a fɔ anw ma ko, “Aw ka janto aw yɛrɛ la ka Ala ka Nii Senuman ye jama min kalifa aw ma, aw ka olu fana kɔlɔsi; Krista ka jama min kɛra Ala ta ye a joli sababu la, aw y’aw janto o la.” Jon lo ye egilisi jamaw san n’a yɛrɛ ka joli ye? Yezu Krista lo. Vɛrɛse nunu y’a fɔ ko Ala y’a egilisi mɔgɔw san n’a yɛrɛ ka joli ye. O de kosɔn, Yezu ye Ala ye.\nToma min ye Yezu ka kalanden nin y’i kanto Yezu ma, “Ne Matigi n ka Ala” (Zan 20 :28). Yezu m’a ka kuma nin sɔsɔ. Tit ka livuru ye an ladili ka fɔ an ka Matigi ni an ka Ala, Yezu ka kɔsegi wagati kɔnɔ (Aw ye ta filɛ 2 Piyɛri 1 :1). Eburuw 1 :8, Faa nin y’a fɔ Yezu ko, “Nga a y’a fɔ a Deen ka koo la ko;” Ala, e ka Masaya be to deen kan kudayi! I ka masabere ye tilenninya ta ye, Tilenninya ka d’i ye.” Faa bi Yezu wele ko Ala, ka fɔ ko Yezu ye Ala yɛrɛ ye.\nYirali ka livuru kɔnɔ, mɛlɛkɛ y’a fɔ Zan k’a ka kan ka Ala drɔn le bato (Yirali 19:10). Siɲɛ caman Bibulu kɔnɔ o ye Yezu nɔɔrɔ ni bato ye (Matiyo 2:11; 14:33; 28:9, 17; Luka 24:52; Zan 9:38). Minw y’a bato nin a ma o kɔrɔfɔ haali lon kelen. Ni Yezu tun ti Ala ye, a tun be na fɔ a antonw ye k’o kan’a bato, kom mɛlɛkɛ y’a kɛ Yirali livuru kɔnɔ. O tɛmɛnin kɔ, Bibulu ka vɛrɛse caman yirala ko Yezu ye Ala ye.\nYezu ye Ala ye wa? — Tiɲɛ min b’a yira ko Yezu ye Ala ye.\nTiɲɛ fisaman min b’a yira ko Yezu kan ka kɛ Ala nin ye ko, ni Yezu ti Ala, a ka saya ti se ka bɔ duniyan ka jurumuw ka ɲangili sara ye (1 Zan 2:2). Ni Yezu tun ye danfɛn lo, n’a tun ti Ala ye, a tun ti se ka jurumu ka ɲangili min ti ban nin sara, Ala min ti ban nin ma. Ala drɔn lo bi se ka duniyan ka jurumuw bɛɛ ta (2 Korɛntikaw 5:21), ka sa, ka kunnu suuw cɛma, ka yira k’a ye sebaga ye jurumuw ani saya kan.\nYezu ye Ala ye wa? Ɔn hɔn. Yezu y’a yɛrɛ tɔgɔla ko Ala ye. A ka kalandenw lanin lo k’a ye Ala ye. Kisili ka ɲasigi kan ka kɛ tiɲɛ ni Yezu ye Ala ye. Yezu ye Ala min kɛra cɛɛ ye, a ye Alfa ni Omɛga ye (Yirali 1:8; 22:13), ani an ka Ala ni an ka Matigi ye (2 Piyɛri 1:1).


Bibulu ka maanaw: Arɔn ka bere ye feeren bɔ - Jehova Seerew ka ɛntɛrɛnɛti yɔrɔ daganin\nA FILƐ bere nin ye feerenw bɔ ka amandiyiridenw kɛ fɔɔ ka mɔ. Arɔn ka bere lo. O feerenw ni yiridenw bɔra Arɔn ka bere kan suu kelen dɔrɔn na! An k’a filɛ mun na o kɛra.\nIsraɛldenw ye wagati dɔ kɛ yaalayaala la kongokolon kɔnɔ. U cɛma, a tun man di mɔgɔ dɔw ye ko Musa ka kɛ u ɲɛminɛbaga ye ani ko Arɔn ka kɛ sarakalasebagaw kuntigi ye. Kore ye o mɔgɔw dɔ ye, ka fara Datan, Abiramu ani jama kuntigi mɔgɔ 250 kan. Olu bɛɛ nana k’a fɔ Musa ye ko: ‘Mun na aw b’aw yɛrɛ bila an kun na.’\nMusa y’a fɔ Kore n’a kɔmɔgɔw ye ko: ‘Sini sɔgɔma, aw ka wusulandagaw ta ka wusulan kɛ u kɔnɔ. O kɔ, aw ka na Jehova ka fanibugu kɔnɔ. An bena a ye Jehova bena mɔgɔ min sugandi.’\nO dugusagwɛ, Kore n’a kɔmɔgɔ 250 nana Jehova ka fanibugu kɔnɔ. Mɔgɔ wɛrɛw fana nana caaman ka fara u kan. Jehova dusu dimina kosɔbɛ. Musa y’a fɔ ko: ‘Aw ka aw mabɔ mɔgɔ jugu nunu ka fanibuguw la. Aw kana maga u ka fɛɛn foyi la.’ Jama ye mɛnni kɛ ani u y’u mabɔ Kore, Datan ni Abiramu ka fanibuguw la.\nO kɔ, Musa y’a fɔ ko: ‘Jehova ye mɔgɔ min sugandi aw bena o lɔn nin le fɛ. Dugukolo bena pɛrɛn ka mɔgɔ jugu nunu kunu.’\nMusa tilatɔ kuma na dɔrɔn, dugukolo daa yɛlɛla. Kore ka fanibugu n’a kɔnɔfɛnw ani Datan, Abiramu n’u somɔgɔw jigira dugukolo kɔnɔ ani a datugura u kan. Jama ye o mɔgɔw jigitɔ kulekan mɛn minkɛ, u kulera ko: “An ka boli, n’o tɛ dugukolo bena an fana kunun dɛ!”\nKore n’a kɔmɔgɔ 250 bele tun be fanibugu daa la. Ayiwa, tasuma bɔra Jehova fɛ ka na u bɛɛ jɛni k’u ban pewu. O kɔ, Jehova y’a fɔ Arɔn dencɛ Eleyazari ye ko a ka wusulandaga nunu cɛ k’u dilan ka kɛ sarakabɔlan datugulan ye. O sarakabɔlan datugulan tun bena kɛ tagamasiɲɛ ye Israɛldenw fɛ k’u lasɔmi ko mɔgɔ si man kan ka saraka lase Jehova ma ni Arɔn n’a dencɛw tɛ.\nNka, Jehova tun b’a fɛ k’a yira ka gwɛ tugun ko ale ye Arɔn n’a dencɛw lo sugandi k’u kɛ sarakalasebagaw ye. O kama, a y’a fɔ Musa ye ko: ‘A fɔ Israɛl bɔnsɔnw kuntigiw ye k’u bɛɛ kelen kelen ka na n’a ka bere ye. Levi bɔnsɔn na, a to Arɔn ka na n’a ka bere ye. O kɔ, i k’o berew bɛɛ bila Jehova ka fanibugu kɔnɔ, layidu tagamasiɲɛ kɛsu ɲɛfɛ. Ne ye cɛɛ min sugandi k’a kɛ sarakalasebaga ye, ale lo ka bere bena feeren bɔ.’\nO dugusagwɛ, Musa tagra filɛri kɛ, a y’a ye ko Arɔn ka bere ye feerenw bɔ ka amandiyiridenw kɛ fɔɔ ka mɔ! Ayiwa, i y’a faamu sisan fɛɛn min kama Jehova y’o kabako kɛ wa?\nNɔnburuw 16:1-35; 17:1-14, 16-26; 26:10.\nJɔn lo murutira ka Musa ni Arɔn ka kuntigiya kɛlɛ, ani u ye mun lo fɔ Musa ye?\nMusa y’a fɔ Kore n’a kɔmɔgɔ 250 ye ko u ka mun lo kɛ?\nMusa ye mun lo fɔ jama ye, ani a tilatɔ kuma na dɔrɔn mun lo kɛra?\nMun lo ye Kore n’a kɔmɔgɔ 250 sɔrɔ?\nCɛɛ minw fagara, Arɔn dencɛ Eleyazari ye mun lo kɛ n’u ka wusulandagaw ye, ani mun na do?\nMun na Jehova y’a kɛ Arɔn ka bere ye feeren bɔ? ( Jaa filɛ.)\nNɔnburuw 16:1-35 ani 17:1-14 kalan.\nKore n’a kɔmɔgɔw ye mun lo kɛ, ani mun na o tun ye murutiliko ye Jehova kama? (Nɔnb. 16:9, 10, 18; Lev. 10:1, 2; Tal. 11:2)\nKore ni “jama ɲamɔgɔ” 250 y’a to miiriya jugu juman bonyana u kɔnɔ? (Nɔnb. 16:1-3; Tal. 15:33; Ezayi 49:7)\nNɔnburuw 17:16-26 ani 26:10 kalan.\nArɔn ka bere ye feeren bɔ, o be mun lo yira, ani mun na Jehova ye cii di k’o bere ka mara layidu tagamasiɲɛ kɛsu kɔnɔ? (Nɔnb. 17:20, 23, 25)\nKoo min kɛra Arɔn ka bere la, an be kalan nafamanba juman sɔrɔ o koo la? (Nɔnb. 17:25; Kɛw. 20:28; Fil. 2:14; Eburuw 13:17)


Cɛf 13 AKKDC08 - Isirayɛlidenw ye kojugu kɛ Masaba - Bible Search\nCɛf 12 Cɛf 14\nCɛfari Samusɔn woloko\n1Isirayɛlidenw ye kojugu kɛ Masaba ɲakɔrɔ tugu. Masaba y'u don filisiw bolo saan bi naani kɔnɔ.\n2O y'a sɔrɔ Soreyaka dɔ tun be yen, Dan ka fadenyabolo mɔgɔ dɔ tun lo, a tɔgɔ tun ko Manowa. A muso tun ma deen wolo ka ye, deen wolobali tun lo. 3Loon dɔ, Masaba ka mɛlɛkɛ y'a yɛrɛ yira muso nin na, k'a fɔ a ye ko: «Deen t'i fɛ, i kɛra deen wolobali ye. Nga i bena kɔnɔ ta ka dencɛ wolo. 4K'a ta sisan ma, i k'i yɛrɛ kɔlɔsi, i kana duvɛn walima minnifɛn fariman wɛrɛ si min, i kana dumuni dumu min ye aw tana ye. 5Bari e bena kɔnɔ ta, ka dencɛ wolo. Deen nin kuun tena li abada. Bari k'a to kɔnɔbara la, a bena kɛ Ala ta ye, ale le ben'a daminɛ ka Isirayɛlidenw bɔsi filisiw bolo.» 6Muso nin tagar'a fɔ a cɛɛ ye ko: «Ala ka mɔgɔ dɔ nana ne fɛ, a tun be i n'a fɔ Ala ka mɛlɛkɛ, a be siranya bila mɔgɔ la kosɔbɛ. Ne m'a ɲininga a bɔyɔrɔ la, a fana m'a tɔgɔ fɔ ne ye. 7A y'a fɔ ne ye ko ne bena kɔnɔ ta, ka dencɛ wolo, ko k'a ta sisan ma, ko ne kana duvɛn min tugu, walima minnifɛn fariman wɛrɛ si, ani ko n kana dumuni dumu min ye an tana ye. Ko bari deen nin bena kɛ Ala ta ye kabini kɔnɔbara la, fɔɔ ka taga se a ka saya ma.»\n8O tuma na, Manowa ye Masaba daali ko: «Masaba, i k'a kɛ Ala ka mɔgɔ nin ka kɔsegi ka na an fɛ tugu, e tun ye min ci, janko deen min bena wolo, a k'ale balocogo yira an na.» 9Ala y'a ka daalili minɛ, Ala ka mɛlɛkɛ nin kɔsegira ka na muso nin fɛ k'a siginin to foro kɔnɔ. O y'a sɔrɔ a cɛɛ Manowa tun te yen. 10O yɔrɔnin bɛɛ, muso nin bolila ka ta'a fɔ a cɛɛ ye ko: «Cɛɛ min tun nan'a yɛrɛ yira ne la o loon na, a nana bii fana!» 11Manowa wilila ka tugu a muso kɔ, ka taga cɛɛ nin fɛ k'a ɲininga ko ale lo tun kumana muso nin fɛ wa. Cɛɛ nin y'a jaabi ko ale lo. 12A ye cɛɛ nin ɲininga tugu ko: «I tun ye min fɔ, n'o kɛra tuma min na, an ka kan ka mun le kɛ deen nin ye? An k'a minɛ cogo di?» 13Masaba ka mɛlɛkɛ y'a fɔ a ye ko: «Ne ye fɛɛn minw koo fɔ i ka muso ye, a k'a yɛrɛ tanga olu ma. 14Fɛɛn o fɛɛn dilanna ni *ɛrɛzɛn ye, a man kan k'o don a daa la, a man kan ka duvɛn, walima minnifɛn fariman wɛrɛ si min, a man kan fana k'aw tana si dumu.» 15A y'a fɔ Masaba ka mɛlɛkɛ nin ye ko: «Anw b'a ɲini i fɛ n'i be se ka kɔnɔni kɛ dɔɔni, an bena baden dɔ labɛn i ye.» 16Masaba ka mɛlɛkɛ y'a fɔ Manowa ye ko: «Hali n'i y'a ɲini ne fɛ ko n kana taga, ne tena i ka dumuni dumu, nga n'i b'a fɛ, i ka saraka jɛnita bɔ Masaba ye.» Manowa tun m'a lɔn ko Masaba ka mɛlɛkɛ lo. 17A ye Masaba ka mɛlɛkɛ nin ɲininga ko: «I tɔgɔ be di? Janko i ye min fɔ, n'o nana kɛ tuma min na, an ka se k'i tanu.» 18- A y'a jaabi ko: «Mun na e be ne tɔgɔ ɲininga? N tɔgɔ ye kabakotɔgɔ ye.»c 19O kɔ, Manowa ye baden, ni suman saraka bila kabakuru kan k'o kɛ saraka ye Masaba ye. Ka Manowa n'a muso to filɛli la, Masaba ye kabako kɛ. 20Ka tasuma to mana na sarakabɔyɔrɔ la ka wili sanfɛ, Masaba ka mɛlɛkɛ korila ka yɛlɛ n'a ye. Manowa n'a muso y'o ye dɔrɔn, u lara duguma k'u ɲaa biri. 21O kɛnin kɔ, Masaba ka mɛlɛkɛ ma segi k'a yɛrɛ yira Manowa n'a muso la tugu. O tuma na, Manowa sɔrɔla k'a faamu ko Masaba ka mɛlɛkɛ lo. 22O la, a y'a fɔ a muso ye ko: «An bena sa, bari an ye Ala ye!»\n23A muso y'a fɔ a ye ko: «Ni Masaba tun b'a fɛ k'an faga, a tun tena sɔn k'an ka saraka jɛnita n'an ka suman saraka minɛ do. A fana tun ten'a kɛ an ɲaa be la nin koo nin bɛɛ kan. A fana tun tena sɔn ka koo nin ɲɔgɔn fɔ an ye.»\n24Muso nin ye kɔnɔ ta ka dencɛ wolo, k'a tɔgɔ la ko Samusɔn. Masaba ye barika don deen na, a boɲana. 25K'a to Dan kɛlɛdenw sigiyɔrɔ la min be Soreya ni Ɛsitawɔli cɛ, Masaba ka Nii y'a daminɛ ka baara kɛ n'a ye.


Kok 5 AKKDC08 - Masaba y'a fɔ Musa ye ko: «A fɔ - Bible Search\nKok 4 Kok 6\n1Masaba y'a fɔ Musa ye ko: 2«A fɔ Isirayɛlidenw ye ko ni *kaba be minw na, walima cɛyabana, walima musoyabana, ani mɔgɔ minw magara suu la k'u yɛrɛ nɔgɔ, olu ka kan ka gwɛn ka bɔ aw cɛma. 3A cɛɛ fara muso kan, aw k'u gwɛn k'u bila aw ka sigiyɔrɔ kɔfɛ janko u kana aw ka sigiyɔrɔ nin nɔgɔ, bari ne be aw cɛma.» 4Isirayɛlidenw y'a kɛ ten. U y'u gwɛn k'u bila u ka sigiyɔrɔ kɔfɛ. Masaba tun ye min fɔ Musa ye, Isirayɛlidenw y'o kɛ.\n5Masaba y'a fɔ Musa ye tugu ko: 6- «A fɔ Isirayɛlidenw ye ko ni cɛɛ dɔ, walima muso dɔ ye hakɛ dɔ kɛ a tɔɲɔgɔn na ka ne Masaba hakɛ ta, o tigi jalakinin lo. 7A ye hakɛ min kɛ, a bena lɔ n'o ye. A ye fɛɛn min namara, a b'o kɔsegi a tigi ma, k'a ɲɔgɔn tilan duurunan fara a kan. 8N'o y'a sɔrɔ balima te fɛntigi nin kɔfɛ, fɛɛn nin be se ka di min ma, o be kɛ ne Masaba ta ye. A bena di sarakalasebaga ma, ani sagajigi min ka kan ka bɔ a ka kojugu yafa kama.\n9«Isirayɛlidenw bena to ka ne Masaba boɲa ni fɛɛn minw ye, o be di sarakalasebaga min ma, o bɛɛ bena kɛ ale ta ye. 10Mɔgɔ kelen kelen bɛɛ ben'a ka boɲafɛn minw di Masaba ma, o y'a yɛrɛ ta ye. Nga minw be di sarakalasebaga ma, o be kɛ ale ta ye.»\n11Masaba y'a fɔ Musa ye ko: 12«A fɔ Isirayɛlidenw ye ko ni cɛɛ dɔ ka muso y'a to yen ka taga kakalaya kɛ 13ni cɛɛ wɛrɛ ye, n'a cɛɛ t'a kala ma, n'a dogora k'a kɛ, ni mɔgɔ si te yen min be se k'a fɔ ko ale y'u ye, n'a ma minɛ a kɛyɔrɔ la, 14n'a keliya b'a cɛɛ dusu la, n'a be keliya kɛ a muso koo la, n'o y'a sɔrɔ muso y'a kɛ, walima n'a m'a kɛ, 15cɛɛ nin ben'a ka muso nin minɛ ka na n'a ye sarakalasebaga fɛ, ani mugu kilo saba ye k'o kɛ saraka ye. A kana tulu bɔn o kan, a fana kana na ni wusulan ye. Bari o ye keliya saraka ye, fili yiracogo lo.\n16«Sarakalasebaga ben'a to muso nin be gwɛrɛ ka na lɔ Masaba ɲakɔrɔ. 17A be Masaba ka jii dɔ bɔ jidaga kɔnɔ, ani ka buguri dɔ cɛ fanibugu kɔnɔ k'o don jii nin kɔnɔ, 18ka sɔrɔ ka muso nin minɛ k'a lɔ Masaba ɲakɔrɔ, k'a kunsigi foni, ka saraka nin don a bolo, min ye fili yira saraka ye, ani keliya ta. Sarakalasebaga bena jii kunaman nin fana ta, min be danga lase mɔgɔ ma, 19k'a to muso nin be kali. A ben'a fɔ a ye ko: ‹N'i ma la ka ye ni cɛɛ wɛrɛ ye, k'i to i cɛɛ fɛ, n'i ma kakalaya kɛ ka ye fewu, n'i ma i yɛrɛ ɲagami k'i cɛɛ lafili, jii kunaman nin, min be na ni danga ye, Ala k'i tanga o danga ma. 20Nga n'a y'a sɔrɔ k'i to i cɛɛ fɛ, i y'a to yen ka kakalaya kɛ k'i yɛrɛ ɲagami, n'i lara ni cɛɛ wɛrɛ ye, 21Masaba k'i kɛ wolobali ye, i kɔnɔ ka funu. A k'a kɛ i tɔgɔ ka kɛ i ka siya fɛ ɲɔgɔndangafɛn ye. 22Jii nin, min be na ni danga ye, n'o donna i kɔnɔ na, i kɔnɔ ka funu, i ka kɛ wolobali ye.› Muso nin k'a fɔ ko: ‹Amiina yarabi.› 23Sarakalasebaga bena dangakuma nunu sɛbɛn, k'o sɛbɛnninɔ ko ni jii kunaman nin ye. 24O kɔ, a k'a di muso nin ma a k'a min. Jii nin ben'a tɔɔrɔ. 25Sarakalasebaga ka keliya saraka nin minɛ a bolo, k'a fifa ne Masaba ɲakɔrɔ, ka sɔrɔ ka na n'a ye sarakabɔyɔrɔ la. 26A ben'a tigɛ ɲaa kelen bɔ sarakamugu nin na, min ye hakilijigi ta ye, k'o jɛni sarakabɔyɔrɔ kan. O kɔ, a be sɔrɔ ka jii nin di muso nin ma a k'a min. 27Ni muso nin ye jii nin min, n'o y'a sɔrɔ a tun y'a cɛɛ to yen ka taga kakalaya kɛ k'a yɛrɛ ɲagami, mɔgɔdangaji nin dontɔ a kɔnɔna, a k'a tɔɔrɔ. A ka kɛ wolobali ye, a kɔnɔ ka funu. O la, muso nin be kɛ dangaden ye a ka siya cɛma. 28Nga n'o y'a sɔrɔ muso nin tun ma kakalaya kɛ, k'a yɛrɛ ɲagami, a be kɛ hɔrɔn ye, a bena se ka deen sɔrɔ.\n29«Ni muso dɔ y'a cɛɛ to yen ka kakalaya kɛ k'a yɛrɛ ɲagami, o sariya lo, keliya ta, 30walima ni keliya be cɛɛ dɔ dusu la a ka muso koo la, n'a sɔmina koo dɔ la, a be taga n'a ye, sarakalasebaga ka muso nin minɛ ka n'a lɔ Masaba ɲakɔrɔ ka sariya nin sira bɛɛ taama a kama. 31Cɛɛ bena jati hɔrɔn ye, nga muso bena lɔ n'a ka kojugu kunko ye.»


Pilati ni Erɔdi ma jalakiyɔrɔ sɔrɔ Yezu la | Yezu ka ɲɛnamaya\nPilati ni Erɔdi ma jalakiyɔrɔ sɔrɔ Yezu la\nMATIYO 27:12-14, 18, 19 MARIKI 15:2-5 LUKA 23:4-16 ZAN 18:36-38\nPILATI NI ERƆDI BE YEZU KA KOO SƐGƐSƐGƐ\nYezu m’a ɲini k’a dogo Pilati la ko ale ye masacɛ ye. Nka, a ka Masaya tɛ farati ye Ɔrɔmu masacɛ fɛ. Yezu ko: “Ne ka masaya te diɲɛ nin ta ye. Ni ne ka masaya tun ye diɲɛ ta ye, ne kɔmɔgɔw tun bena kɛlɛ kɛ ne kosɔn, janko zuwifuw kana ne minɛ, nga ne ka masaya te diɲɛ nin ta ye.” (Zan 18:36). Tiɲɛn lo, Masaya be Yezu fɛ. Nka, a ka Masaya tɛ nin duniɲa ta ye.\nPilati ma dan o ma. A ye Yezu ɲininga ko: “E ye masa ye kɛ?” Yezu y’a to Pilati k’a faamu ko a be min fɔra, o yɛrɛ lo jati. O kama, a y’a jaabi ko: ‘Ele lo b’a fɔra ko ne ye masa ye. Ne wolola o le kama. Ka na diɲɛ na janko ka tiɲɛ fɔ. Mɔgɔ o mɔgɔ, min lɔnin be tiɲɛ kan, o tigi be mɛnni kɛ ne fɛ.’—Zan 18:37.\nYezu tun y’a fɔ Toma ye wagati dɔ la ko: “Ne de ye sira ye, ani tiɲɛ, ani ɲɛnamaya.” Sisan, Yezu b’a fɔra Pilati yɛrɛ ye ko ale nana dugukolo kan walisa ka seereya kɛ ‘tiɲɛn’ koo la ka ɲɛsin a ka Masaya koo ma. Yezu cɛsirinin lo k’o tiɲɛn fɔ ni kantigiya ye hali n’a niin bena to a la. Pilati y’a ɲininga ko: “Mun le ye tiɲɛ ye?” Nka, a m’a to Yezu y’o ɲɛfɔ a ye. Ale fɛ, a ye min mɛn ka ban, o be bɔri kɛ ka se ka Yezu kiti tigɛ.—Zan 14:6, ABM; 18:38.\nJama tun be kɔnɔni kɛra kɛnɛma. Pilati segira ka bɔ ka taga jama yɔrɔ. A be komi Yezu tun b’a gɛrɛfɛ tuma min na a b’a fɔra sarakalasebagaw kuntigiw ni jama ye ko: “Ne ma kuun ye cɛɛ nin be se ka jalaki min na.” O kuma ye jama kɔnɔ gwan, u segira k’a fɔ ko: “A be mɔgɔw kalan an ka jamana yɔrɔ bɛɛ la. O le b’a to mɔgɔw be muruti. A y’a daminɛ Galile mara la fɔɔ ka na se yan Zude mara la.”—Luka 23:4, 5.\nYahutuw ka diinankow y’a dama tɛmɛ fɔɔ ka Pilati kabakoya. K’a to sarakalasebagaw kuntigiw ni cɛkɔrɔbaw b’a la ka kule, Pilati ye Yezu ɲininga ko: “Mɔgɔ nunu be minw fɔra i ka koo la, i t’o mɛnna wa?” (Matiyo 27:13). Yezu ma foyi fɔ. U be kulera ka ngalon tigɛ ka la Yezu kan, nka Yezu tɛ fɛɛn fɔra. O koo ye Pilati kabakoya.\nYahutuw ko Yezu y’a daminɛ “Galile mara la.” O kuma y’a to Pilati y’a faamu ko Yezu ye Galileka ye. A miirila fɛɛrɛ dɔ la walisa k’a yɛrɛ niin bɔ Yezu kitiko la. Erɔdi Antipasi (Erɔdiba dencɛ) lo be mara kɛra Galile kun na ani a be Zeruzalɛmu Tɛmɛnkan seli wagati nin na. O kama, Pilati ye Yezu bila ka taga Erɔdi fɛ. Ale Erɔdi Antipasi lo tun y’a to u ye Zan batizelikɛla kuun tigɛ. Kɔfɛ, tuma min na Erɔdi y’a mɛn ko Yezu be kabakow kɛra, a siranna ko n’a sɔrɔ Zan lo kununa ka bɔ suuw cɛma.—Luka 9:7-9.\nErɔdi ye Yezu ye minkɛ, o diyara a ye kosɔbɛ. O kɔrɔ tɛ ko a tun b’a fɛ ka Yezu dɛmɛ wala ko a b’a fɛ k’a lɔn ni Yezu jalakibagaw be tiɲɛn lo fɔra wala ni tiɲɛn tɛ. Erɔdi b’a fɛ ka Yezu ye dɔrɔn le ani “a tun be miiri fana ko Yezu bena kabako dɔ kɛ ale ɲana.” (Luka 23:8). Nka, Yezu ma sɔn ka kabako si kɛ. Erɔdi be Yezu ɲiningara tuma min na, Yezu yɛrɛ ma kuma a fɛ. Erɔdi n’a ka sɔrɔdasiw jigi tigɛra ani u ye Yezu “dɔgɔya.” (Luka 23:11, ABM). U ye dereke ɲuman dɔ don a kaan na ani k’a lɔgɔbɔ. O kɔ, Erɔdi ko u ka segi ka taga n’a ye Pilati fɛ. Erɔdi ni Pilati tun tɛ bɛn, nka kabi o tuma, u kɛra teri ɲumanw ye.\nYezu senin kɔ Pilati fɛ, Pilati ye sarakalasebagaw kuntigiw, ni Yahutuw ka kuntigiw ani jama weele k’a fɔ u ye ko: “Ayiwa, ne y’a ɲininga aw ɲana. Aw ye koo minw fɔ k’olu y’a jalakikun ye, ne y’a ye ko jalakita tɛ. Erɔdi fana m’a jalakikun ye, bari a segira k’a bila ka na anw fɛ. O la, ne ma koo si ye cɛɛ nin ka kan ka faga min kama. O la, ne ben’a to u b’a bugɔ ni golokami ye. O kɔ, ne ben’a bila ka taga.”—Luka 23:14-16.\nPilati kɔrɔtɔnin lo ka Yezu bila ka taga sabu a y’a faamu ko ɲangoya le y’a to u y’a minɛ ka na n’a ye ale fɛ. K’a sɔrɔ Pilati b’a ɲinina ka Yezu labila, a ye dalilu wɛrɛ sɔrɔ min y’a lasun k’o kɛ. K’a to kititigɛyɔrɔ la, a muso ye mɔgɔ ci k’a fɔ a ye ko: “I kana i niin don mɔgɔtilennin nin ka koo la, bari kunun sufɛ ne ye sikojugu kɛ [a be komi o tun bɔra Ala yɔrɔ] a ka koo la.”—Matiyo 27:19.\nPilati ka ɲi k’o cɛɛ jalakibali labila. Nka a be se k’o kɛ cogo di?\nYezu ye ‘tiɲɛn’ fɔ a ka masaya koo la cogo di?\nPilati ye mun lo faamu Yezu koo la? Jama ye Pilati jaabi cogo di? O kɔ, Pilati ye mun lo kɛ?\nErɔdi Antipasi ye Yezu ye minkɛ, mun na o diyara a ye? A ye mun lo kɛ Yesu la?\nMun na Pilati b’a fɛ ka Yezu labila?\nA ci dɔ ma A ci dɔ ma Pilati ni Erɔdi ma jalakiyɔrɔ sɔrɔ Yezu la\njy sap. 128 ɲɛɛ 292-293